http://www.thaigov.go.th

วันนี้ (11 มิถุนายน 2562) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. …. (มาตรการภาษีเพื่อสนับสนุนการกีฬา)

2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. …. (มาตรการภาษีสำหรับการบริจาคให้แก่สถานศึกษาที่ จัดตั้งขึ้นในประเทศไทยตามสนธิสัญญา หรือความตกลงระหว่างรัฐบาลไทยกับ ทบวงการชำนัญพิเศษแห่งสหประชาชาติ)

3. เรื่อง ร่างกฎกระทรวงกำหนดพัสดุที่รัฐต้องการส่งเสริมหรือสนับสนุน และกำหนด วิธีการจัดซื้อจัดจ้างพัสดุ โดยวิธีคัดเลือกและวิธีเฉพาะเจาะจง พ.ศ. ….

4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรอง มาตรฐานสินค้าเกษตร พ.ศ. ….

5. เรื่อง ร่างระเบียบคณะกรรมการอ้อยและน้ำตาลทราย ว่าด้วยหลักเกณฑ์ วิธีการ และ เงื่อนไขการจัดเก็บเงินเข้ากองทุนอ้อยและน้ำตาลทรายเพื่อใช้ในการดำเนินการ ตามวัตถุประสงค์ของกองทุนอ้อยและน้ำตาลทราย พ.ศ. ….

6. เรื่อง ร่างประกาศกระทรวงอุตสาหกรรม เรื่อง กำหนดชนิดและแหล่งกำเนิดวัตถุดิบที่ จะนำมาใช้ในโรงงาน พ.ศ. ….

7. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. …. (การยกเว้นภาษีเงินได้นิติบุคคลให้แก่บริษัทหรือห้าง หุ้นส่วนนิติบุคคลต่างประเทศ สำหรับดอกเบี้ยพันธบัตรธนาคารแห่งประเทศไทย และดอกเบี้ยพันธบัตรกองทุนเพื่อการฟื้นฟูและพัฒนาระบบสถาบันการเงิน)

8. เรื่อง ร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติภาษีเงินได้ ปิโตรเลียม พ.ศ. 2514 ว่าด้วยการจำหน่ายหนี้สูญจากบัญชีลูกหนี้ (การกำหนด หลักเกณฑ์ วิธีการ และเงื่อนไขในการจำหน่ายหนี้สูญจากบัญชีลูกหนี้ ตาม พระราชบัญญัติภาษีเงินได้ปิโตรเลียม (ฉบับที่ 8) พ.ศ. 2561)

|  |
| --- |
| **เศรษฐกิจ - สังคม** |

  9. เรื่อง ขออนุมัติเงินกู้เพื่อเสริมสภาพคล่อง ประจำปีงบประมาณ 2562 ของการยาสูบ แห่งประเทศไทย

10. เรื่อง การกำหนดเบี้ยประชุมและประโยชน์ตอบแทนอื่นของกรรมการนโยบายการรักษา ผลประโยชน์ของชาติทางทะเล และกรรมการบริหารศูนย์อำนวยการรักษา ผลประโยชน์ของชาติทางทะเล รวมทั้งการเบิกจ่ายเบี้ยประชุมสำหรับอนุกรรมการ อื่นตามพระราชบัญญัติการรักษาผลประโยชน์ของชาติทางทะเล พ.ศ. 2562

11. เรื่อง มาตรการแก้ไขปัญหาอ้อยไฟไหม้

12. เรื่อง ขอทบทวนมติคณะรัฐมนตรีเมื่อวันที่ 17 พฤศจิกายน 2513 เพื่อขอกันพื้นที่ป่า สงวนแห่งชาติบริเวณที่กรมป่าไม้อนุมัติให้องค์การสวนยางเข้าทำประโยชน์ จังหวัดนครศรีธรรมราช สำหรับดำเนินโครงการอ่างเก็บน้ำคลองสังข์อัน เนื่องมาจากพระราชดำริ ตำบลกรุงหยัน อำเภอทุ่งใหญ่ จังหวัดนครศรีธรรมราช

13. เรื่อง ภาวะสังคมไทยไตรมาสหนึ่งปี 2562

14. เรื่อง โครงการจัดทำพระไตรปิฎก ฉบับภาษาอังกฤษ (Tipitaka English Version)

15. เรื่อง ขอปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1

16. เรื่อง การลดหย่อนค่าธรรมเนียมในการจดทะเบียนสิทธิและนิติกรรมตามภารกิจของ สถาบันบริหารจัดการธนาคารที่ดิน (องค์การมหาชน)

|  |
| --- |
| **ต่างประเทศ** |

17.   เรื่อง   การปรับกฎเฉพาะรายสินค้าจากพิกัดศุลกากรระบบฮาร์โมไนซ์ ฉบับปี 2012 เป็น ฉบับปี 2017 ภายใต้ความตกลงการค้าสินค้าอาเซียน – สาธารณรัฐเกาหลี

18.   เรื่อง   ร่างบันทึกความเข้าใจระหว่างกรมป่าไม้และศูนย์วิจัยวิทยาศาสตร์การเกษตร นานาชาติแห่งประเทศญี่ปุ่น (Japan International Research Center for Agricultural Science : JIRCAS) และร่างแผนปฏิบัติงานวนวัฒนวิธีที่มีศักยภาพ เพื่อส่งเสริมการปลูกสวนป่าสัก (Work Plan Efficient silvicultural practices for promoting teak plantation)

19.   เรื่อง   การเข้าร่วมเป็นสมาชิก The Asia Protected Areas Partnership (APAP)

20.   เรื่อง   การประชุมระดับรัฐมนตรีท่องเที่ยวยุทธศาสตร์ความร่วมมือทางเศรษฐกิจอิรวดี –  เจ้าพระยา – แม่โขง ครั้งที่ 4 และร่างแถลงการณ์ร่วมการประชุมระดับรัฐมนตรี ท่องเที่ยวยุทธศาสตร์ความร่วมมือทางเศรษฐกิจอิรวดี – เจ้าพระยา – แม่โขง

ครั้งที่ 4

21.   เรื่อง   การรับรองแถลงการณ์รัฐมนตรีในการประชุมรัฐมนตรีด้านเทคโนโลยีสารสนเทศ และการสื่อสาร (ICT) ภูมิภาคเอเชียและแปซิฟิก ค.ศ. 2019

22. เรื่อง ร่างเอกสารผลลัพธ์การประชุมระดับรัฐมนตรี G 20 ด้านการเปลี่ยนผ่านพลังงาน และสิ่งแวดล้อมโลกเพื่อการเติบโตอย่างยั่งยืน

|  |
| --- |
| **แต่งตั้ง** |

23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงพาณิชย์)

24. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

26. เรื่อง การแต่งตั้งกรรมการผู้ทรงคุณวุฒิในคณะกรรมการบริหารศูนย์มานุษยวิทยา

สิรินธร (องค์การมหาชน)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (มาตรการภาษีเพื่อสนับสนุนการกีฬา)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้ และให้กระทรวงการคลังรับความเห็นของสำนักงบประมาณ และสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไป

**สาระสำคัญของร่างพระราชกฤษฎีกา**

ร่างพระราชกฤษฎีกาที่กระทรวงการคลังเสนอ เป็นการขยายระยะเวลาการให้สิทธิประโยชน์ทางภาษีตามมาตรการภาษีเพื่อสนับสนุนการกีฬา สำหรับผู้บริจาคหรือสนับสนุนการกีฬาให้แก่ การกีฬาแห่งประเทศไทย คณะกรรมการกีฬาจังหวัด สมาคมกีฬาแห่งจังหวัด สมาคมกีฬาที่ใช้คำว่า “แห่งประเทศไทย” หรือกองทุนพัฒนาการกีฬาแห่งชาติที่จัดตั้งขึ้นตามกฎหมายว่าด้วยการกีฬาแห่งประเทศไทย และกรมพลศึกษา โดยขยายระยะเวลามาตรการเดิมตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 596) พ.ศ. 2559 ซึ่งได้สิ้นสุดลงแล้วเมื่อวันที่ 31 ธันวาคม 2561 **ออกไปอีก 1 ปี เป็น ตั้งแต่วันที่ 1 มกราคม 2562 ถึงวันที่ 31 ธันวาคม 2562** เพื่อสร้างแรงจูงใจให้ภาคเอกชนได้มีส่วนร่วมในการสนับสนุนด้านการกีฬาอย่างต่อเนื่อง

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (มาตรการภาษีสำหรับการบริจาคให้แก่สถานศึกษาที่จัดตั้งขึ้นในประเทศไทยตามสนธิสัญญา หรือความตกลงระหว่างรัฐบาลไทยกับทบวงการชำนัญพิเศษแห่งสหประชาชาติ)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

กค. เสนอว่า

1. ได้มีพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 654) พ.ศ. 2561 ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับการบริจาคเงินหรือทรัพย์สินให้แก่สถานศึกษาที่จัดตั้งขึ้นในประเทศไทยตามสนธิสัญญา หรือความตกลงระหว่างรัฐบาลไทยกับทบวงการชำนัญพิเศษแห่งสหประชาชาติที่ได้กระทำตั้งแต่วันที่พระราชกฤษฎีกานี้มีผลใช้บังคับ (27 มีนาคม 2561) ถึงวันที่ 31 ธันวาคม 2561

2. โดยที่การให้สิทธิประโยชน์ทางภาษีตามพระราชกฤษฎีกาข้อ 1. ได้สิ้นสุดระยะเวลาแล้ว ดังนั้น เพื่อเป็นการปฏิรูประบบการศึกษาตามนโยบายของรัฐบาล และเป็นการจูงใจให้ประชาชนและภาคเอกชนมีส่วนร่วมในการส่งเสริมสนับสนุนและพัฒนาการศึกษา การวิจัยในสาขาวิชาต่าง ๆ มากขึ้นอย่างต่อเนื่อง จึงเห็นควรขยายระยะเวลาการให้สิทธิประโยชน์ทางภาษีสำหรับการบริจาคให้แก่สถานศึกษาที่จัดตั้งขึ้นในประเทศไทยตามสนธิสัญญาหรือความตกลงระหว่างรัฐบาลไทยกับทบวงการชำนัญพิเศษแห่งสหประชาชาติ ตั้งแต่วันที่ 1 มกราคม 2562 ถึงวันที่ 31 ธันวาคม 2562 ทั้งนี้ ภายใต้หลักการและแนวทางการปรับปรุงกฎหมาย ดังนี้

2.1 กำหนดให้บุคคลธรรมดาหรือบริษัทหรือห้างหุ้นส่วนนิติบุคคล ที่บริจาคเงินหรือทรัพย์สินให้แก่สถานศึกษาที่จัดตั้งขึ้นในประเทศไทยตามสนธิสัญญาหรือความตกลงระหว่างรัฐบาลไทยกับทบวงการชำนัญพิเศษแห่งสหประชาชาติ สามารถหักเป็นค่าลดหย่อนหรือรายจ่ายได้สองเท่าของจำนวนที่บริจาค แต่เมื่อรวมกับค่าใช้จ่ายเพื่อสนับสนุนการศึกษาตามโครงการที่กระทรวงศึกษาธิการให้ความเห็นชอบแล้ว และรายจ่ายใน การจัดสร้างและบำรุงรักษาสนามเด็กเล่น สวนสาธารณะ หรือสนามกีฬาของเอกชนหรือของราชการแล้ว ต้องไม่เกิน ร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่าย เพื่อการศึกษาหรือเพื่อการศึกษา

2.2 การบริจาคเงินหรือทรัพย์สินตามข้อ 2.1 จะต้องเป็นการบริจาคผ่านระบบอิเล็กทรอนิกส์ (e – Donation) ของกรมสรรพากร

2.3 ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่บุคคลธรรมดาหรือบริษัทหรือห้างหุ้นส่วนนิติบุคคล สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่สถานศึกษาข้างต้น โดยผู้โอนจะต้องไม่นำต้นทุนของทรัพย์สินหรือสินค้าซึ่งได้รับยกเว้นภาษีดังกล่าวมาหักเป็นค่าใช้จ่ายในการคำนวณภาษีเงินได้บุคคลธรรมดาหรือภาษีเงินได้นิติบุคคล

2.4 การให้สิทธิประโยชน์ทางภาษีดังกล่าว มีผลใช้บังคับตั้งแต่วันที่ 1 มกราคม 2562 ถึงวันที่ 31 ธันวาคม 2562 และให้เป็นไปตามหลักเกณฑ์ วิธีการ และเงื่อนไขที่อธิบดีกำหนด

3. กค. ได้ดำเนินการจัดทำประมาณการสูญเสียรายได้และประโยชน์ที่จะได้รับตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 การกำหนดสิทธิประโยชน์ทางภาษีดังกล่าวมีผลทำให้รัฐจัดเก็บภาษีลดลงตลอดระยะเวลาการให้สิทธิประโยชน์ประมาณ 8 ล้านบาท อย่างไรก็ดี มาตรการนี้จะมีส่วนช่วยลดภาระการจัดสรรงบประมาณรายจ่ายของรัฐในด้านการศึกษาได้อีกทางหนึ่ง ซึ่งประโยชน์ที่คาดว่าจะได้รับ มีดังนี้

3.1 ภาคเอกชนมีทางเลือกในการสนับสนุนด้านการศึกษามากขึ้น ทำให้มีแรงจูงใจในการมีส่วนร่วมสนับสนุนและพัฒนาการศึกษา การวิจัยในสาขาต่าง ๆ เพิ่มมากขึ้น เป็นการสร้างโอกาสทางการศึกษา อันมีผลต่อความยั่งยืนทางการศึกษาของประชาชน

3.2 ก่อให้เกิดการยกระดับสถานศึกษาที่มีความเชี่ยวชาญสู่ความเป็นเลิศ มีความเป็นสากล สามารถแข่งขันได้ในประชาคมโลก และนำไปสู่การพัฒนาบุคลากรที่มีคุณภาพอย่างยั่งยืน

จึงได้เสนอร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. มาเพื่อดำเนินการ

**สาระสำคัญของร่างพระราชกฤษฎีกา**

ขยายระยะเวลาการให้สิทธิประโยชน์เพื่อสนับสนุนการศึกษา โดยยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่บุคคลธรรมดาหรือบริษัทหรือห้างหุ้นส่วนนิติบุคคล สำหรับการบริจาคผ่านระบบบริจาคอิเล็กทรอนิกส์ของกรมสรรพากร ให้แก่สถานศึกษาที่จัดตั้งขึ้นในประเทศไทย ตามสนธิสัญญาหรือความตกลงระหว่างรัฐบาลไทยกับทบวงการชำนัญพิเศษแห่งสหประชาชาติ ที่ได้กระทำตั้งแต่วันที่ 1 มกราคม 2562 ถึงวันที่ 31 ธันวาคม 2562

**3. เรื่อง ร่างกฎกระทรวงกำหนดพัสดุที่รัฐต้องการส่งเสริมหรือสนับสนุน และกำหนดวิธีการจัดซื้อจัดจ้างพัสดุ โดยวิธีคัดเลือกและวิธีเฉพาะเจาะจง พ.ศ. ….**

คณะรัฐมนตรีมีมติอนุมัติหลักการร่างกฎกระทรวงกำหนดพัสดุที่รัฐต้องการส่งเสริมหรือสนับสนุน และกำหนดวิธีการจัดซื้อจัดจ้างพัสดุ โดยวิธีคัดเลือกและวิธีเฉพาะเจาะจง พ.ศ. …. ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

กำหนดพัสดุที่รัฐต้องการส่งเสริมหรือสนับสนุน ได้แก่ (1) การส่งเสริมและพัฒนาด้านการเกษตร (2) การส่งเสริมวิสาหกิจเริ่มต้น วิสาหกิจขนาดกลางและขนาดย่อม และผู้ด้อยโอกาส (3) การส่งเสริมการเรียนการสอน (4) การส่งเสริมการวิจัยและพัฒนา หรือการให้บริการทางการศึกษา (5) การส่งเสริมนวัตกรรม (6) การส่งเสริมสุขภาพและสาธารณสุข (7) การส่งเสริมความมั่นคงด้านพลังงานและทรัพยากรธรรมชาติ และ (8) การส่งเสริมความ

มั่นคงด้านความปลอดภัยทางอาหารและสินค้าเกษตร และวิธีการจัดซื้อจัดจ้างพัสดุโดยวิธีคัดเลือก และ

วิธีเฉพาะเจาะจงสำหรับพัสดุดังกล่าว

**4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรองมาตรฐานสินค้าเกษตร พ.ศ. ….**

คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรองมาตรฐานสินค้าเกษตร พ.ศ. …. ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้ยกเลิกกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรองมาตรฐานสินค้าเกษตร พ.ศ. 2553

2. กำหนดให้ผู้ผลิต ผู้ส่งออก และผู้นำเข้าสินค้าเกษตรยื่นคำขอต่อผู้ประกอบการตรวจสอบมาตรฐานตามแบบที่เลขาธิการสำนักงานมาตรฐานสินค้าเกษตรและอาหารแห่งชาติกำหนดโดยประกาศในราชกิจจานุเบกษา พร้อมด้วยเอกสารหรือหลักฐานตามที่ระบุไว้ในแบบคำขอนั้น

3. กำหนดให้เมื่อผู้ประกอบการตรวจสอบมาตรฐานได้รับคำขอพร้อมทั้งเอกสารหรือหลักฐานถูกต้องและครบถ้วนแล้ว ให้ดำเนินการตรวจสอบมาตรฐานสินค้าเกษตรนั้นทันที เว้นแต่มีผู้ยื่นคำขอหลายรายให้ดำเนินการตรวจสอบตามลำดับที่ยื่นคำขอ และเพื่อประโยชน์ในการตรวจสอบมาตรฐานสินค้าเกษตรที่นำเข้า ผู้ประกอบการตรวจสอบมาตรฐานอาจไปตรวจสอบ ณ สถานที่ผลิตสินค้าเกษตรนั้นในต่างประเทศเพื่อตรวจสอบให้เป็นไปตามมาตรฐานได้

ในกรณีที่มีการตรวจสอบมาตรฐานสินค้าเกษตรที่นำเข้า พนักงานเจ้าหน้าที่อาจไปตรวจประเมินวิธีการตรวจสอบมาตรฐานในต่างประเทศได้ ตามหลักเกณฑ์ วิธีการ และเงื่อนไขที่คณะกรรมการกำหนด โดยผู้ประกอบการตรวจสอบมาตรฐานเป็นผู้เสียค่าใช้จ่ายให้แก่พนักงานเจ้าหน้าที่

4. บรรดาคำขอที่ได้ยื่นไว้ตามกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรองมาตรฐานสินค้าเกษตร พ.ศ. 2553 ก่อนวันที่กฎกระทรวงฉบับนี้ใช้บังคับ ให้ถือว่าเป็นคำขอตามกฎกระทรวงฉบับนี้

5. บรรดาใบรับรองมาตรฐานสินค้าเกษตรที่ได้ออกให้ตามกฎกระทรวงกำหนดหลักเกณฑ์ วิธีการ และเงื่อนไขการตรวจสอบและรับรองมาตรฐานสินค้าเกษตร พ.ศ. 2553 ก่อนวันที่กฎกระทรวงฉบับนี้ใช้บังคับ ให้คงใช้ได้ต่อไปจนกว่าจะสิ้นอายุ

**5. เรื่อง ร่างระเบียบคณะกรรมการอ้อยและน้ำตาลทราย ว่าด้วยหลักเกณฑ์ วิธีการ และเงื่อนไขการจัดเก็บเงินเข้ากองทุนอ้อยและน้ำตาลทรายเพื่อใช้ในการดำเนินการตามวัตถุประสงค์ของกองทุนอ้อยและน้ำตาลทราย พ.ศ. ….**

คณะรัฐมนตรีมีมติเห็นชอบในหลักการร่างระเบียบคณะกรรมการอ้อยและน้ำตาลทราย ว่าด้วยหลักเกณฑ์ วิธีการ และเงื่อนไขการจัดเก็บเงินเข้ากองทุนอ้อยและน้ำตาลทรายเพื่อใช้ในการดำเนินการตามวัตถุประสงค์ของกองทุนอ้อยและน้ำตาลทราย พ.ศ. …. ตามที่กระทรวงอุตสาหกรรมเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงพาณิชย์ไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบ**

|  |  |
| --- | --- |
| **ประเด็น** | **รายละเอียด** |
| 1. การยกเลิกระเบียบฉบับเดิม | ยกเลิกระเบียบคณะกรรมการอ้อยและน้ำตาลทราย ฉบับที่ 1 พ.ศ. 2543 ว่าด้วยหลักเกณฑ์ วิธีการ และเงื่อนไขการจัดเก็บจากการจำหน่ายน้ำตาลทรายขาวบริสุทธิ์ น้ำตาลทรายขาวและน้ำตาลทรายสีรำภายในราชอาณาจักรเข้ากองทุนอ้อยและน้ำตาลทราย และระเบียบคณะกรรมการอ้อยและน้ำตาลทราย ว่าด้วยหลักเกณฑ์ วิธีการ และเงื่อนไขการจัดเก็บเงินจากการจำหน่ายน้ำตาลทรายขาวบริสุทธิ์ น้ำตาลทรายขาว และน้ำตาลทรายสีรำภายในราชอาณาจักรเข้ากองทุนอ้อยและน้ำตาลทราย (ฉบับที่ 2) พ.ศ. 2547 |
| 2. ผลใช้บังคับ | กำหนดให้มีผลใช้บังคับตั้งแต่วันที่ 15 มกราคม 2561 |
| 3. หลักเกณฑ์การนำส่งเงินเข้ากองทุนอ้อยและน้ำตาลทรายของโรงงานอ้อยและน้ำตาลทราย | กำหนดให้โรงงานอ้อยและน้ำตาลทรายนำส่งเงินเข้ากองทุนอ้อยและน้ำตาล โดยคำนวณจากปริมาณอ้อยที่ชาวไร่อ้อยส่งให้แก่โรงงานในแต่ละฤดูการผลิต อัตรายี่สิบบาทต่อหนึ่งตันอ้อย โดยแบ่งชำระเป็น 4 งวด ดังนี้  (1) งวดที่ 1 ภายในเดือนมิถุนายน  (2) งวดที่ 2 ภายในเดือนสิงหาคม  (3) งวดที่ 3 ภายในเดือนตุลาคม  (4) งวดที่ 4 ภายในเดือนธันวาคม  เงินที่กองทุนอ้อยและน้ำตาลทรายได้รับ ให้ตกเป็นของกองทุนอ้อยและน้ำตาลทรายตามมาตรา 27 (8) แห่งพระราชบัญญัติอ้อยและน้ำตาลทราย พ.ศ. 2527 |
| 4. การเรียกคืนเงิน | เงินที่กองทุนอ้อยและน้ำตาลทรายได้รับจากโรงงานใดตามระเบียบคณะกรรมการอ้อยและน้ำตาลทราย ฉบับที่ 1 พ.ศ. 2543 ฯ ที่เป็นฤดูการผลิตปี 2560/2561 ตั้งแต่วันที่ 15 มกราคม 2561 จนถึงวันที่ระเบียบนี้ประกาศในราชกิจจานุเบกษา ให้ส่งคืนแก่โรงงานนั้นตามจำนวนที่ได้รับมา |
| 5. กรณีโรงงานไม่นำส่งเงินเข้ากองทุนอ้อยและน้ำตาลทราย | กรณีโรงงานไม่นำส่งเงินเข้ากองทุนอ้อยและน้ำตาลทรายภายในระยะเวลาที่กำหนด ให้คิดดอกเบี้ยในอัตราร้อยละสิบห้าต่อปี นับแต่วันถัดจากวันที่ครบกำหนดชำระจนกว่าจะได้ทำการชำระเสร็จสิ้น |

**6. เรื่อง ร่างประกาศกระทรวงอุตสาหกรรม เรื่อง กำหนดชนิดและแหล่งกำเนิดวัตถุดิบที่จะนำมาใช้ในโรงงาน พ.ศ. ….**

คณะรัฐมนตรีมีมติอนุมัติดังนี้

1. อนุมัติในหลักการร่างประกาศกระทรวงอุตสาหกรรม เรื่อง กำหนดชนิดและแหล่งกำเนิดวัตถุดิบที่จะนำมาใช้ในโรงงาน พ.ศ. … ตามที่กระทรวงอุตสาหกรรมเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงการอุดมศึกษา วิทยาศาสตร์ วิจัยและนวัตกรรมไปประกอบการตรวจพิจารณา แล้วดำเนินการต่อไปได้

2. ให้กระทรวงอุตสาหกรรมรับข้อสังเกตของกระทรวงการอุดมศึกษา วิทยาศาสตร์ วิจัยและนวัตกรรม และกระทรวงพาณิชย์ไปพิจารณาดำเนินการต่อไปด้วย

3. ให้กระทรวงพาณิชย์เร่งรัดการออกประกาศห้ามนำเข้าซึ่งสินค้าอุปกรณ์และเครื่องใช้ไฟฟ้าที่ใช้แล้วที่จะนำมาถอดแยกเพื่อนำโลหะกลับมาใช้ตามพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า พ.ศ. 2522 เพื่อเสนอคณะรัฐมนตรีต่อไป

**สาระสำคัญของร่างประกาศ**

|  |  |
| --- | --- |
| **ประเด็น** | **รายละเอียด** |
| 1. กำหนดนิยาม | “ขยะอิเล็กทรอนิกส์” หมายความว่า ชิ้นส่วนอุปกรณ์ไฟฟ้าและอิเล็กทรอนิกส์หรือเศษ (ไม่รวมเศษจากเครื่องกำเนิดไฟฟ้า) ที่มีส่วนประกอบซึ่งได้แก่ ตัวเก็บประจุไฟฟ้า และแบตเตอรี่อื่น ๆ สวิทช์ที่มีปรอทเป็นองค์ประกอบในการทำงาน เศษแก้วจากหลอดรังสีแคโทด และแอกติเวเต็ดกลาสอื่น ๆ ตัวเก็บประจุไฟฟ้าที่มีสารพีซีบี หรือที่ปนเปื้อนด้วยแคดเมียม ปรอท ตะกั่ว โพลีคลอริเนทเต็ดไบฟีนิล ตามบัญชี 5.2 ลำดับที่ 2.18 ของประกาศกระทรวงอุตสาหกรรม เรื่อง บัญชีรายชื่อวัตถุอันตราย พ.ศ. 2556 ออกตามความในพระราชบัญญัติวัตถุอันตราย พ.ศ. 2535 |
| 2. กำหนดข้อห้าม | ห้ามโรงงานตามประเภทหรือชนิดของโรงงานในบัญชีท้ายกฎกระทรวง (พ.ศ. 2535) ออกตามความในพระราชบัญญัติโรงงาน พ.ศ. 2535 นำเข้าชิ้นส่วนอุปกรณ์ไฟฟ้าและอิเล็กทรอนิกส์ ซึ่งเป็นขยะอิเล็กทรอนิกส์ (E – Waste) จากต่างประเทศ |

**7. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (การยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลต่างประเทศ สำหรับดอกเบี้ยพันธบัตรธนาคารแห่งประเทศไทยและดอกเบี้ยพันธบัตรกองทุนเพื่อการฟื้นฟูและพัฒนาระบบสถาบันการเงิน)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักเลขาธิการคณะรัฐมนตรีไปประกอบการพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

กำหนดให้ยกเว้นภาษีเงินได้ให้แก่บริษัทหรือห้างหุ้นส่วนนิติบุคคลที่ตั้งขึ้นตามกฎหมายของต่างประเทศ และมิได้ประกอบกิจการในประเทศไทย สำหรับเงินได้พึงประเมินที่เป็นดอกเบี้ยพันธบัตรธนาคารแห่งประเทศไทย หรือดอกเบี้ยพันธบัตรกองทุนเพื่อการฟื้นฟูและพัฒนาระบบสถาบันการเงินตามกฎหมายว่าด้วยธนาคารแห่งประเทศไทยที่ได้รับ ตั้งแต่วันที่คำสั่งหัวหน้าคณะรักษาความสงบแห่งชาติ ที่ 17/2561 เรื่อง การยกเว้นภาษีเงินได้ตามประมวลรัษฎากรบางกรณี ลงวันที่ 16 พฤศจิกายน พุทธศักราช 2561 ถูกยกเลิกเป็นต้นไป

**8. เรื่อง ร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติภาษีเงินได้ปิโตรเลียม พ.ศ. 2514 ว่าด้วยการจำหน่ายหนี้สูญจากบัญชีลูกหนี้ (การกำหนดหลักเกณฑ์ วิธีการ และเงื่อนไขในการจำหน่ายหนี้สูญจากบัญชีลูกหนี้ ตามพระราชบัญญัติภาษีเงินได้ปิโตรเลียม (ฉบับที่ 8) พ.ศ. 2561)**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติภาษีเงินได้ปิโตรเลียม พ.ศ. 2514 ว่าด้วยการจำหน่ายหนี้สูญจากบัญชีลูกหนี้ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และรับทราบรายงานเหตุผลที่ไม่อาจดำเนินการจัดทำกฎหมายลำดับรองได้ภายในกำหนดระยะเวลาตามพระราชบัญญัติภาษีเงินได้ปิโตรเลียม (ฉบับที่ 8) พ.ศ. 2561

**สาระสำคัญของร่างกฎกระทรวง**

1. **กำหนดให้หนี้สูญที่จะจำหน่ายจากบัญชีลูกหนี้ต้องเป็นหนี้ที่มีลักษณะ** ดังนี้

1.1 ต้องเป็นหนี้จากการประกอบกิจการหรือเนื่องจากการประกอบกิจการ หรือหนี้ที่ได้รวมเป็นเงินได้ในการคำนวณกำไรสุทธิ ทั้งนี้ ไม่รวมหนี้ที่ผู้เป็นหรือเคยเป็นกรรมการเป็นลูกหนี้ ไม่ว่าหนี้นั้นจะเกิดขึ้นก่อนหรือในขณะที่ผู้นั้นเป็นกรรมการ

1.2 ต้องเป็นหนี้ที่ยังไม่ขาดอายุความและมีหลักฐานโดยชัดแจ้งที่สามารถฟ้องลูกหนี้ได้

2. **กำหนดให้การจำหน่ายหนี้สูญจากบัญชีลูกหนี้ ในกรณีหนี้ของลูกหนี้แต่ละรายมีจำนวนเกิน 2,000,000 บาทขึ้นไป** ต้องดำเนินการดังนี้

2.1 ติดตามทวงถามให้ชำระหนี้ตามสมควรแก่กรณี โดยมีหลักฐานการติดตามทวงถามอย่างชัดแจ้งและไม่ได้รับชำระหนี้

2.2 ดำเนินการฟ้องลูกหนี้ในคดีแพ่ง หรือได้ยื่นคำขอเฉลี่ยหนี้ในคดีที่ลูกหนี้ถูกเจ้าหนี้รายอื่นฟ้องในคดีแพ่ง หรือ

2.3 ดำเนินการฟ้องลูกหนี้ในคดีล้มละลาย หรือได้ยื่นคำขอรับชำระหนี้ในคดีที่ลูกหนี้ถูกเจ้าหนี้รายอื่นฟ้องในคดีล้มละลาย หรือในคดีที่ผู้ชำระบัญชีร้องขอต่อศาลขอให้สั่งให้ลูกหนี้นั้นล้มละลาย

3. **กำหนดให้การจำหน่ายหนี้สูญจากบัญชีลูกหนี้ ในกรณีหนี้ของลูกหนี้แต่ละรายมีจำนวนไม่เกิน 2,000,000 บาท** ต้องดำเนินการ

3.1 ติดตามทวงถามให้ชำระหนี้ตามสมควรแก่กรณี โดยมีหลักฐานการติดตามทวงถามอย่างชัดแจ้งและไม่ได้รับชำระหนี้

3.2 ดำเนินการฟ้องลูกหนี้ในคดีแพ่งและศาลได้มีคำสั่งรับคำฟ้องนั้นแล้ว หรือได้ยื่นคำขอเฉลี่ยหนี้ในคดีที่ลูกหนี้ถูกเจ้าหนี้รายอื่นฟ้องในคดีแพ่งและศาลได้มีคำสั่งรับคำขอนั้นแล้ว หรือ

3.3 ดำเนินการฟ้องลูกหนี้ในคดีล้มละลายและศาลได้มีคำสั่งรับคำฟ้องนั้นแล้วหรือได้ยื่นคำขอรับชำระหนี้ในคดีที่ถูกเจ้าหนี้รายอื่นฟ้องในคดีล้มละลาย หรือในคดีที่ผู้ชำระบัญชีร้องขอให้ศาลพิพากษาให้ลูกหนี้เป็นบุคคลล้มละลาย และศาลได้มีคำสั่งรับคำขอรับชำระหนี้นั้นแล้ว

4. **กำหนดให้หนี้ของลูกหนี้รายใดที่ได้ดำเนินการตามหลักเกณฑ์ วิธีการ และเงื่อนไขที่กำหนดในกฎกระทรวงนี้ครบถ้วนแล้วในรอบระยะเวลาบัญชีใด ให้จำหน่ายเป็นหนี้สูญจากบัญชีลูกหนี้และถือเป็นรายจ่ายในรอบระยะเวลาบัญชีนั้น** เว้นแต่กรณีการดำเนินการฟ้องลูกหนี้ในคดีแพ่งหรือคดีล้มละลาย ให้ถือเป็นรายจ่ายในรอบระยะเวลาบัญชีที่ศาลได้มีคำสั่งรับคำฟ้อง คำขอเฉลี่ยหนี้ หรือคำขอรับชำระหนี้ และกรณีการจำหน่ายหนี้สูญจากบัญชีลูกหนี้ในส่วนที่ได้ปลดหนี้หรือประนอมหนี้ให้ลูกนี้ตามแผนฟื้นฟูกิจการของลูกหนี้ ให้ถือเป็นรายจ่ายในรอบระยะเวลาบัญชีที่ศาลได้มีคำสั่งเห็นชอบแผนฟื้นฟูกิจการของลูกหนี้ แล้วแต่กรณี

|  |
| --- |
| **เศรษฐกิจ - สังคม** |

**9. เรื่อง ขออนุมัติเงินกู้เพื่อเสริมสภาพคล่อง ประจำปีงบประมาณ 2562 ของการยาสูบแห่งประเทศไทย**

คณะรัฐมนตรีมีมติเห็นชอบตามที่กระทรวงการคลัง (กค.) เสนอให้การยาสูบแห่งประเทศไทย (ยสท.) เปิดวงเงินกู้ระยะสั้น จำนวน 1,500 ล้านบาท ในรูป Credit Line โดยวิธีเบิกเกินบัญชี (Bank Overdraft : OD) และตั๋วสัญญาใช้เงิน (Promissory Note : P/N) กับธนาคารที่มีเงื่อนไขเหมาะสมที่สุด เพื่อสำรองไว้เป็นเงินทุนหมุนเวียนในการเสริมสภาพคล่องในกรณีที่มีความจำเป็นเร่งด่วน ทั้งนี้ วงเงินกู้ดังกล่าว อยู่ภายใต้กรอบแผนสำหรับการก่อหนี้ของ ยสท. วงเงิน 3,000 ล้านบาท ในแผนการบริหารหนี้สาธารณะ ประจำปีงบประมาณ 2562

**สาระสำคัญของเรื่อง**

กระทรวงการคลังเสนอการขออนุมัติเงินกู้เพื่อเสริมสภาพคล่อง ประจำปีงบประมาณ 2562 ของการยาสูบแห่งประเทศไทย (ยสท.) โดยเปิดวงเงินกู้ระยะสั้นในรูป Credit Line จำนวน 1,500 ล้านบาท โดยวิธีเบิกเกินบัญชี (Bank Overdraft : OD) และตั๋วสัญญาใช้เงิน (Promissory Note : P/N) เพื่อบริหารความเสี่ยงและเสริมสภาพคล่องเพื่อรองรับค่าใช้จ่ายในองค์กร เช่น ค่าแสตมป์ยาสูบและภาระภาษีต่าง ๆ (ภาษีเพื่อราชการส่วนท้องถิ่น ภาษีมูลค่าเพิ่ม ฯลฯ) ค่าซื้อใบยาและวัตถุดิบในการผลิตบุหรี่ รวมถึงเงินลงทุนตามแผนงานในโครงการโรงงานผลิตยาสูบโรจนะ โดยคณะกรรมการยาสูบแห่งประเทศไทยพิจารณาแล้วเห็นชอบด้วย และวงเงินกู้ดังกล่าวได้บรรจุในแผนการบริหารหนี้สาธารณะ ประจำปีงบประมาณ 2562 ด้วยแล้ว ทั้งนี้ การดำเนินการขออนุมัติเงินกู้ดังกล่าวอยู่ภายใต้สมมติฐาน ดังนี้

1. รายได้จากการจำหน่ายยาสูบของปีงบประมาณ 2562 ต่ำกว่าเป้าหมายที่ตั้งไว้ที่จำนวน 18,817 ล้านมวน โดยมีปัจจัยหลักมาจากการปรับโครงสร้างภาษีสรรพสามิตภายหลังที่พระราชบัญญัติภาษีสรรพสามิต พ.ศ. 2560 มีผลบังคับใช้ตั้งแต่วันที่ 16 กันยายน 2560 เพื่อให้สอดคล้องกับนโยบายด้านสาธารณสุขของรัฐบาลที่ต้องการจะลดการบริโภคยาสูบของประชาชนในประเทศ และ ยสท. ได้ปรับราคาบุหรี่ขึ้นตามกฎหมายใหม่ ส่งผลให้ยอดจำหน่ายบุหรี่ของ ยสท. ลดลง

2. ค่าใช้จ่ายในการรับซื้อใบยาสูบสูงกว่าที่ประมาณการไว้จำนวน 1,189.10 ล้านบาท เนื่องจาก ยสท. อาจมีความจำเป็นต้องช่วยเหลือเกษตรกรโดยรับซื้อใบยาสูบจากเกษตรกรผู้ปลูกใบยาสูบในส่วนที่เกินกว่าความต้องการจริงในการผลิตหรือเกินกว่าโควตาที่เคยได้ให้ไว้

**10. เรื่อง การกำหนดเบี้ยประชุมและประโยชน์ตอบแทนอื่นของกรรมการนโยบายการรักษาผลประโยชน์ของชาติทางทะเล และกรรมการบริหารศูนย์อำนวยการรักษาผลประโยชน์ของชาติทางทะเล รวมทั้งการเบิกจ่ายเบี้ยประชุมสำหรับอนุกรรมการอื่นตามพระราชบัญญัติการรักษาผลประโยชน์ของชาติทางทะเล พ.ศ. 2562**

คณะรัฐมนตรีมีมติอนุมัติตามที่สำนักงานสภาความมั่นคงแห่งชาติ (สมช.) เสนอ ดังนี้

1. อนุมัติเบี้ยประชุมและประโยชน์ตอบแทนอื่นของกรรมการนโยบายการรักษาผลประโยชน์ของชาติทางทะเล

2. อนุมัติเบี้ยประชุมและประโยชน์ตอบแทนอื่นของกรรมการบริหารศูนย์อำนวยการรักษาผลประโยชน์ของชาติทางทะเล (ศรชล.)

3. อนุมัติเบี้ยประชุมสำหรับอนุกรรมการอื่นซึ่งกำหนดให้มีขึ้นตามพระราชบัญญัติฉบับนี้ (พระราชบัญญัติการรักษาผลประโยชน์ของชาติทางทะเล พ.ศ. 2562) ให้เบิกจ่ายเบี้ยประชุมเป็นรายครั้งตามพระราชกฤษฎีกาเบี้ยประชุมกรรมการ พ.ศ. 2547 โดยอนุโลม (ยังไม่ได้มีคำสั่งแต่งตั้งอนุกรรมการอื่น รวมถึงยังไม่ได้กำหนดองค์ประกอบและหน้าที่อำนาจที่ชัดเจน)

**สาระสำคัญของเรื่อง**

สำนักงานสภาความมั่นคงแห่งชาติได้เสนอขออนุมัติเบี้ยประชุมและประโยชน์ตอบแทนอื่นของกรรมการนโยบายการรักษาผลประโยชน์ของชาติทางทะเล กรรมการบริหารศูนย์อำนวยการรักษาผลประโยชน์ของชาติทางทะเล และอนุกรรมการอื่น ที่กำหนดให้มีขึ้นตามพระราชบัญญัติการรักษาผลประโยชน์ของชาติทางทะเล พ.ศ. 2562 (มีผลบังคับใช้เมื่อวันที่ 13 มีนาคม 2562 ที่ผ่านมา) ซึ่งได้ผ่านการพิจารณาจากส่วนราชการที่เกี่ยวข้องแล้ว ได้แก่ กระทรวงการคลัง (กค.) สำนักงบประมาณ สำนักงาน ก.พ. สำนักงานคณะกรรมการกฤษฎีกา กรมบัญชีกลาง และศูนย์อำนวยการรักษาผลประโยชน์ของชาติทางทะเล (ศรชล.) ทั้งนี้ อัตราเบี้ยประชุมที่เสนอในครั้งนี้เทียบเคียงจากประกาศ กค. เรื่อง กำหนดรายชื่อคณะกรรมการและคณะอนุกรรมการที่มีสิทธิได้รับเบี้ยประชุมเป็นรายเดือนและอัตราเบี้ยประชุมเป็นรายเดือนและรายครั้งสำหรับกรรมการ อนุกรรมการ เลขานุการ และผู้ช่วยเลขานุการ พ.ศ. 2558 ซึ่งอาศัยอำนาจตามมาตรา 6 มาตรา 7 และมาตรา 15 แห่งพระราชกฤษฎีกาเบี้ยประชุมกรรมการ พ.ศ. 2547 และที่แก้ไขเพิ่มเติม ดังนี้

|  |  |  |
| --- | --- | --- |
| **ตำแหน่ง** | **อัตราเบี้ยประชุม** | |
| **ประกาศ กค.ฯ** | **เสนอขออนุมัติในครั้งนี้** |
| • **อัตราเบี้ยประชุมกรรมการนโยบายการรักษาผลประโยชน์ของชาติทางทะเล** | | |
| 1. ประธานกรรมการ  (นายกรัฐมนตรีหรือรองนายกรัฐมนตรี) | เดือนละ 10,000 บาท | เดือนละ 10,000 บาท |
| 2. กรรมการโดยตำแหน่ง | เดือนละ 8,000 บาท | เดือนละ 8,000 บาท |
| 3. กรรมการผู้ทรงคุณวุฒิซึ่งคณะรัฐมนตรีแต่งตั้ง | เดือนละ 8,000 บาท | เดือนละ 8,000 บาท |
| 4. กรรมการเฉพาะกิจ | ครั้งละ 1,600 บาท | ครั้งละ 1,600 บาท |
| • **อัตราเบี้ยประชุมกรรมการบริหาร ศรชล.** | | |
| 1. ประธานกรรมการ  (ผู้บัญชาการทหารเรือ) | เดือนละ 6,250 บาท | เดือนละ 6,250 บาท |
| 2. รองประธานกรรมการ | เดือนละ 5,625 บาท | เดือนละ 5,625 บาท |
| 3. กรรมการ | เดือนละ 5,000 บาท | เดือนละ 5,000 บาท |
| หมายเหตุ :  (1) กรรมการนโยบายการรักษาผลประโยชน์ของชาติ (ยกเว้นกรรมการเฉพาะกิจ) และกรรมการบริหาร ศรชล. จะมีสิทธิได้รับเบี้ยประชุมรายเดือนเฉพาะเดือนที่มีการประชุมเท่านั้น และได้รับไม่เกินเดือนละ 1 ครั้ง และหากเดือนใดไม่มีการประชุมหรือมีการประชุมแต่ไม่เข้าร่วมประชุมให้งดจ่ายสำหรับกรรมการเฉพาะกิจซึ่งได้รับเบี้ยประชุมเป็นรายครั้ง เมื่อรวมเบี้ยประชุมที่ได้รับในแต่ละเดือน ต้องไม่เกินเบี้ยประชุมรายเดือนซึ่งกรรมการนโยบายการรักษาผลประโยชน์ของชาติทางทะเลประเภทอื่นได้รับ  (2) สำหรับประโยชน์ตอบแทนอื่น (2.1) กรณีข้าราชการ : ให้เป็นไปตามพระราชกฤษฎีกาค่าใช้จ่ายในการเดินทางไปราชการ พ.ศ. 2526 และที่แก้ไขเพิ่มเติม รวมทั้งระเบียบ กค. ว่าด้วยการเบิกค่าใช้จ่ายในการเดินทางไปราชการ พ.ศ. 2550 และที่แก้ไขเพิ่มเติม (2.2) ผู้ที่ไม่ได้เป็นข้าราชการให้เทียบเคียงผู้ดำรงตำแหน่งประเภทอำนวยการระดับสูง | | |
| **• อัตราเบี้ยประชุมสำหรับอนุกรรมการอื่น (ยังไม่ได้มีการแต่งตั้งอนุกรรมการอื่น)** | | |
| อนุกรรมการ | ครั้งละ 1,000 บาท | ให้เบิกจ่ายเบี้ยประชุมเป็นรายครั้งตาม พ.ร.ฎ. เบี้ยประชุมฯ |

**11. เรื่อง มาตรการแก้ไขปัญหาอ้อยไฟไหม้**

คณะรัฐมนตรีมีมติรับทราบและเห็นชอบตามที่กระทรวงอุตสาหกรรม (อก.) เสนอ ดังนี้

1. รับทราบมาตรการแก้ไขปัญหาอ้อยไฟไหม้ ประกอบด้วย

1.1 **มาตรการทางกฎหมาย** โดยจะมีการออกระเบียบให้ทันในฤดูการผลิตปี 2562/2563 กำหนดให้โรงงานน้ำตาลจะรับอ้อยไฟไหม้เข้าหีบได้ไม่เกินร้อยละ 30 ต่อวัน สำหรับในฤดูการผลิต ปี 2563 /2564 โรงงานน้ำตาลจะรับอ้อยไฟไหม้เข้าหีบได้ไม่เกินร้อยละ 20 ต่อวัน และในฤดูการผลิตปี 2564/2565 จะลดปริมาณอ้อยไฟไหม้เข้าหีบเพียงร้อยละ 0-5 ต่อวัน ซึ่งจะทำให้อ้อยไฟไหม้หมดไปภายในภายใน 3 ปี

1.2 **มาตรการสนับสนุนจากภาครัฐในการสนับสนุนเครื่องจักรกลการเกษตร** ซึ่งจะขยายโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจรปี 2562 - 2564 รวมทั้งจะนำเสนอมาตรการสนับสนุนผู้ประกอบการผลิตรถตัดอ้อยไทยด้วยการเพิ่มศักยภาพการผลิตและจำหน่ายให้เพียงพอกับความต้องการและส่งเสริมการแปลงสินทรัพย์เป็นทุน โดยการใช้รถตัดอ้อย และเครื่องจักรกลการเกษตรอื่น ๆ นำไปจดทะเบียนเครื่องจักรตามกฎหมายกับกรมโรงงานอุตสาหกรรม เพื่อนำไปเป็นสินทรัพย์ค้ำประกันกับแหล่งเงินกู้ได้อีกด้วย

1.3 **มาตรการขอความร่วมมือด้านการบริหารจัดการ**เพื่อเป็นต้นแบบการเก็บเกี่ยวและการขนส่งอ้อยให้โรงงาน โดยความร่วมมือจากโรงงานน้ำตาลและชาวไร่อ้อยในฤดูการผลิต ปี 2562/2563 เพื่อกำหนดพื้นที่ปลอดการเผาอ้อย เป็นจังหวัดต้นแบบปลอดการเผาอ้อย ตัดอ้อยสด ร้อยละ 100 ในแต่ละภาค รวม 5 จังหวัดได้แก่ จังหวัดกาญจนบุรี จังหวัดราชบุรี จังหวัดชัยภูมิ จังหวัดเลย และจังหวัดอุตรดิตถ์ การจัดการพื้นที่ลดการเผาอ้อยรอบชุมชนในรัศมี 5 กิโลเมตร และรอบโรงงานน้ำตาลในรัศมี 10 กิโลเมตร และการบูรณาการความร่วมมือกับหน่วยงานที่เกี่ยวข้องในการกำหนดคิวรับอ้อยสดและอ้อยไฟไหม้

2. เห็นชอบขยายโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร ปี 2562 - 2564

สำหรับรายละเอียดของโครงการส่งเสริมสินเชื่อฯ ให้เป็นไปตามความเห็นของสำนักงบประมาณที่สนับสนุนสินเชื่อแก่เกษตรกร กลุ่มเกษตรกร สหกรณ์การเกษตร สถาบันชาวไร่อ้อย กลุ่มบุคคลและวิสาหกิจชุมชน วงเงินกู้ปีละ 2,000 ล้านบาท ระยะเวลา 3 ปี รวมเป็นเงินทั้งสิ้น 6,000 ล้านบาท (งบประมาณปี พ.ศ. 2562-2564) จากธนาคารเพื่อการเกษตรและสหกรณ์การเกษตร (ธ.ก.ส.) โดยใช้จากวงเงิน 10,000 ล้านบาท ของเงินกู้ยืมสินเชื่อเพื่อส่งเสริมการปลูกอ้อย (เงินเกี๊ยว) ตามมติคณะรัฐมนตรีเมื่อวันที่ 7 พฤศจิกายน 2549 และเห็นควรให้ ธ.ก.ส. เสนอขอรับการจัดสรรงบประมาณรายจ่ายประจำปี ตามผลการดำเนินการจริงตามขั้นตอนต่อไป ภายในกรอบวงเงินงบประมาณชดเชยดอกเบี้ยประมาณ 599.43 ล้านบาท โดยให้โรงงานน้ำตาลเป็นผู้ค้ำประกันและให้รัฐบาลช่วยรับภาระชดเชยดอกเบี้ยส่วนเกิน ดังนี้

1) กำหนดระยะเวลาการชำระคืนเงินกู้เสร็จสิ้นตามโครงการเช่นเดียวกับโครงการเดิมโดยแยกตามวัตถุประสงค์การกู้เงิน หากเป็นเงินกู้เพื่อพัฒนาแหล่งน้ำและการบริหารจัดการน้ำในไร่อ้อยและปรับพื้นที่ปลูกอ้อย กำหนดชำระคืนเงินกู้เสร็จสิ้นไม่เกิน 4 ปี และหากเป็นเงินกู้เพื่อซื้อเครื่องจักรกลการเกษตรกำหนดชำระคืนเงินกู้เสร็จสิ้นไม่เกิน 6 ปี

2) สำหรับอัตราดอกเบี้ย เห็นควรยึดตามหลักการของโครงการเดิมที่คณะรัฐมนตรีได้มีมติอนุมัติไว้ เมื่อวันที่ 5 กรกฎาคม 2559 เนื่องจากการดำเนินโครงการตามนโยบายรัฐบาลในการให้ความช่วยเหลือเกษตรกรที่ผ่านมาในลักษณะที่คล้ายคลึงกันได้ชดเชยดอกเบี้ยในอัตราไม่เกินร้อยละ 3 ต่อปี ประกอบกับเป็นอัตราดอกเบี้ยที่ผ่านการพิจารณาของ ธ.ก.ส. แล้ว ประกอบด้วย

2.1) สำหรับเกษตรกรรายบุคคล คิดดอกเบี้ยในอัตรา MRR (ปัจจุบัน MRR เท่ากับร้อยละ 7 ต่อปี) โดยเรียกเก็บจากผู้กู้ในอัตรา MRR - 5 (หรือปัจจุบันเท่ากับร้อยละ 2 ต่อปี) รัฐบาลชดเชยดอกเบี้ยให้ ธ.ก.ส. แทนผู้กู้ในอัตราร้อยละ 3 ต่อปี และ ธ.ก.ส. รับภาระในอัตราร้อยละ 2 ต่อปี

2.2) สำหรับกลุ่มเกษตรกร สหกรณ์การเกษตร สถาบันชาวไร่อ้อย กลุ่มบุคคลและวิสาหกิจชุมชน คิดดอกเบี้ยในอัตรา MLR (ปัจจุบัน MLR เท่ากับร้อยละ 5 ต่อปี) โดยเรียกเก็บจากผู้กู้ในอัตรา MLR - 3 (หรือปัจจุบันเท่ากับร้อยละ 2 ต่อปี) รัฐบาลชดเชยดอกเบี้ยให้ ธ.ก.ส. แทนผู้กู้ในอัตราร้อยละ 2 ต่อปี และ ธ.ก.ส. รับภาระในอัตราร้อยละ 1 ต่อปี

2.3) กรณีการกู้เงินเพื่อจัดซื้อเครื่องจักรกลการเกษตร ประเภทรถแทรกเตอร์หรือรถบรรทุกคิดดอกเบี้ยในอัตรา MLR - 1 (หรือปัจจุบันเท่ากับร้อยละ 4 ต่อปี) จากประเภทผู้กู้ (เกษตรกรรายบุคคล กลุ่มเกษตรกร สหกรณ์การเกษตร สถาบันชาวไร่อ้อย กลุ่มบุคคล และวิสาหกิจชุมชน) รัฐบาลไม่ต้องชดเชยดอกเบี้ยในส่วนนี้ และ ธ.ก.ส. รับภาระในอัตราร้อยละ 1 ต่อปี

โดยให้กระทรวงอุตสาหกรรมและหน่วยงานที่เกี่ยวข้องดำเนินการให้ถูกต้องตามขั้นตอนของกฎหมาย มติคณะรัฐมนตรีที่เกี่ยวข้องและพันธกรณีระหว่างประเทศ รวมทั้งให้รับความเห็นของกระทรวงพาณิชย์ กระทรวงมหาดไทย สำนักงานสภาพัฒนาการเศรษฐกิจและสังคมแห่งชาติ และสำนักเลขาธิการคณะรัฐมนตรีไปพิจารณาดำเนินการในส่วนที่เกี่ยวข้องต่อไป

**สาระสำคัญของเรื่อง**

โครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร ปี 2562 – 2564 สรุปสาระสำคัญ ดังนี้

|  |  |
| --- | --- |
| **ประเด็น** | **รายละเอียด** |
| **1. วัตถุประสงค์** | สนับสนุนสินเชื่อแก่เกษตรกร กลุ่มเกษตรกร สหกรณ์การเกษตร สถาบันชาวไร่อ้อย กลุ่มบุคคล และวิสาหกิจชุมชนเพื่อเข้าถึงแหล่งเงินทุนอัตราดอกเบี้ยต่ำ ลดการพึ่งพาแหล่งเงินทุนนอกระบบในการเพิ่มประสิทธิภาพการผลิตอ้อย การจัดหาแหล่งน้ำสำรองในการบรรเทาความเดือดร้อนเมื่อเกิดภัยแล้ง การนำเครื่องจักรกลทางการเกษตรมาใช้ในการผลิตอ้อยเพื่อลดการสูญเสีย ลดต้นทุนในระยะยาว ส่งผลให้มีผลผลิตเพิ่มขึ้น ลดปัญหาอ้อยไฟไหม้ที่ก่อให้เกิดมลพิษต่อสิ่งแวดล้อม รวมถึงแก้ไขปัญหาการขาดแคลนแรงงานในไร่อ้อย และสอดคล้องกับเป้าหมายในการปรับโครงสร้างอุตสาหกรรมอ้อยและน้ำตาลทรายทั้งระบบในการเพิ่มประสิทธิภาพการผลิตอ้อยอย่างครบวงจร |
| **2. วงเงินสินเชื่อ** | ปีละ 2,000 ล้านบาท ระยะเวลา 3 ปี รวมทั้งสิ้น 6,000 ล้านบาท โดยใช้เงินทุนของ ธ.ก.ส. ทั้งนี้ วงเงินกู้แต่ละรายเมื่อรวมทุกวัตถุประสงค์แล้ว ต้องไม่เกิน 29 ล้านบาท |
| **3. วัตถุประสงค์การกู้เงินและวงเงินกู้** | 3.1 เพื่อพัฒนาแหล่งน้ำและการบริหารจัดการน้ำในไร่อ้อย ผู้ขอกู้แต่ละรายสามารถกู้เงินรวมทุกวัตถุประสงค์แล้ว วงเงินกู้ไม่เกิน 500,000 บาท กรณีกู้เงินเกินวงเงินที่กำหนดจะต้องได้รับอนุมัติจากคณะทำงานส่งเสริมสินเชื่อเพื่อการปลูกอ้อยโดยมีรูปแบบการดำเนินงาน ดังนี้  3.1.1 การขุดบ่อสระกักเก็บน้ำ  3.1.2 การเจาะบ่อบาดาล  3.1.3 การจัดทำระบบน้ำหยด  3.1.4 การจัดซื้อเครื่องสูบน้ำหรืออุปกรณ์ให้น้ำในไร่อ้อย  3.1.5 รวมกลุ่มสร้างระบบส่งน้ำ โดยการรวมกลุ่มชาวไร่อ้อยและโรงงานน้ำตาลเป็นผู้เสนอในรูปแบบของโครงการ  3.2 เพื่อปรับพื้นที่ปลูกอ้อย ผู้ขอกู้แต่ละรายสามารถกู้เงินเพื่อปรับพื้นที่ปลูกอ้อยเป็นแปลงใหญ่ให้เหมาะสมกับเครื่องจักรกลการเกษตร วงเงินกู้ไม่เกิน 500,000 บาท  3.3 เพื่อจัดซื้อเครื่องจักรกลการเกษตร ผู้ขอกู้แต่ละรายสามารถจัดซื้อเครื่องจักรกลการเกษตรได้ ดังนี้  3.3.1 รถตัดอ้อยหรืออุปกรณ์ส่วนควบ รวมวงเงินกู้แต่ละรายไม่เกิน 15 ล้านบาท และต้องซื้อรถตัดอ้อยตามที่กำหนด ดังนี้   |  |  | | --- | --- | | **ประเภทรถตัดอ้อย** | **วงเงินสินเชื่อ** | | รถตัดอ้อยใหม่ ขนาดใหญ่ | วงเงินไม่เกิน 15 ล้านบาท | | รถตัดอ้อยเก่า ขนาดใหญ่ | วงเงินไม่เกิน 10 ล้านบาท | | รถตัดอ้อยใหม่ ขนาดกลาง | วงเงินไม่เกิน 10 ล้านบาท | | รถตัดอ้อยเก่า ขนาดกลาง | วงเงินไม่เกิน 8 ล้านบาท |   สำหรับการจัดซื้อรถตัดอ้อยเก่าต้องเป็นรถที่นำเข้าจากต่างประเทศเท่านั้นและต้องนำเข้ามาภายในประเทศไม่เกิน 2 ปี  3.3.2 รถคีบอ้อย1 หรืออุปกรณ์ส่วนควบ กู้ได้รายละไม่เกิน 2 ล้านบาท  3.3.3 เครื่องตัดอ้อยแร๊พเตอร์2 กู้ได้รายละไม่เกิน 5 แสนบาท  3.3.4 เครื่องสางใบอ้อย3 กู้ได้รายละไม่เกิน 5 แสนบาท  3.3.5 เครื่องอัดใบอ้อย4 กู้ได้รายละไม่เกิน 5 แสนบาท  3.3.6 รถแทรกเตอร์หรืออุปกรณ์ส่วนควบ กู้ได้รายละไม่เกิน 4.5 ล้านบาท  3.3.7 รถบรรทุกหรือพ่วงบรรทุก กู้ได้รายละไม่เกิน 5 ล้านบาท  ทั้งนี้ การจัดซื้อเครื่องจักรกลการเกษตรทุกวัตถุประสงค์ กรณีมีความจำเป็นต้องใช้สินเชื่อกับสถาบันการเงินอยู่ก่อนแล้ว ให้สามารถกู้เงินตามโครงการนำไปชำระหนี้สินเดิมได้ (Refinance) แต่ต้องไม่เคยเป็นหนี้ค้างชำระและผ่อนชำระมาแล้วไม่เกิน 2 ปี |

**หมายเหตุ :** 1. รถคีบ การตัดอ้อยโดยแรงงานคนหรือใช้แร๊พเตอร์ในการตัดอ้อยมีความจำเป็นต้องใช้รถคีบอ้อยใส่รถบรรทุกเพื่อส่งต่อเข้าโรงงานน้ำตาล

2. เครื่องตัดอ้อยแร๊พเตอร์ รถตัดอ้อยส่วนใหญ่จะเป็นการนำเข้าจากต่างประเทศและมีราคาสูงชาวไร่อ้อยขนาดเล็กไม่สามารถจัดซื้อและตัดอ้อยให้คุ้มทุนได้ ปัจจุบันการคิดค้นแร๊พเตอร์เพื่อใช้ตัดอ้อยจึงมีความ จำเป็นและเหมาะสมกับชาวไร่อ้อยรายเล็กที่พอจะหาซื้อได้

3. เครื่องสางใบอ้อย เป็นภูมิปัญญาไทยในการคิดค้นเพื่อใช้ในการสางใบอ้อยก่อนการตัดลดสิ่งสกปรก ทำให้ได้อ้อยสดที่สะอาดก่อนการใช้รถตัดอ้อยแร๊พเตอร์หรือแรงงานคนตัด โดยไม่ต้องจุดไฟเผา

4. เครื่องอัดใบอ้อย เพื่อใช้ในการเก็บกวาดใบอ้อยจากไร่อ้อยหลังการตัดอ้อยเพื่อให้สะดวกต่อการบำรุงรักษาอ้อยในฤดูการต่อไป และง่ายต่อการขนส่งออกจากไร่อ้อย

**12. เรื่อง ขอทบทวนมติคณะรัฐมนตรีเมื่อวันที่ 17 พฤศจิกายน 2513 เพื่อขอกันพื้นที่ป่าสงวนแห่งชาติบริเวณที่กรมป่าไม้อนุมัติให้องค์การสวนยางเข้าทำประโยชน์ จังหวัดนครศรีธรรมราช สำหรับดำเนินโครงการอ่างเก็บน้ำคลองสังข์อันเนื่องมาจากพระราชดำริ ตำบลกรุงหยัน อำเภอทุ่งใหญ่ จังหวัดนครศรีธรรมราช**

คณะรัฐมนตรีมีมติอนุมัติทบทวนมติคณะรัฐมนตรีเมื่อวันที่ 17 พฤศจิกายน 2513 เพื่อขอกันพื้นที่ป่าสงวนแห่งชาติบริเวณที่กรมป่าไม้อนุมัติให้องค์การสวนยาง (อ.ส.ย.) เข้าทำประโยชน์ จังหวัดนครศรีธรรมราช เนื้อที่ประมาณ 3,950 ไร่ สำหรับดำเนินโครงการอ่างเก็บน้ำคลองสังข์อันเนื่องมาจากพระราชดำริ ตำบลกรุงหยัน อำเภอทุ่งใหญ่ จังหวัดนครศรีธรรมราช ตามที่กระทรวงเกษตรและสหกรณ์ (กษ.) เสนอ

**สาระสำคัญของเรื่อง**

1. การก่อสร้างโครงการอ่างเก็บน้ำคลองสังข์อันเนื่องมาจากพระราชดำริ ตำบลกรุงหยัน อำเภอทุ่งใหญ่ จังหวัดนครศรีธรรมราช เป็นโครงการที่คณะรัฐมนตรีมีมติอนุมัติให้ก่อหนี้ผูกพันข้ามปีงบประมาณ พ.ศ. 2562 - 2565 ในวงเงิน 682.5 ล้านบาท โดยมีรายละเอียดสรุปได้ ดังนี้

|  |  |
| --- | --- |
| วัตถุประสงค์ | เพื่อเป็นแหล่งน้ำต้นทุน เพื่อให้มีปริมาณการส่งน้ำที่เพียงพอในการบริหารจัดการให้กับพื้นที่ที่อยู่ในเขตส่งน้ำชลประทานและพื้นที่ข้างเคียง และเพื่อขยายเขตพื้นที่ชลประทาน ในการทำการเกษตร อุปโภค และบริโภค อย่างยั่งยืน |
| พื้นที่ใช้ในการก่อสร้าง | 6,952 – 1 - 79 ไร่ (เป็นพื้นที่ของการยางแห่งประเทศไทยที่ขอทบทวนมติคณะรัฐมนตรี 3,950 ไร่) |
| รายละเอียดโครงการ | โครงการชลประทานขนาดกลาง เป็นเขื่อนดินมีความสูงเฉลี่ย 22 เมตร กว้าง 8 เมตร ความยาว 1,560 เมตร สามารถเก็บกักน้ำได้ 36.575 ล้านลูกบาศก์เมตร (ระดับ Spillway) และเก็บกักน้ำได้ที่ระดับน้ำสูงสุด 45.110 ล้านลูกบาศก์เมตร |
| ระยะเวลาในการดำเนินโครงการฯ | 5 ปี (พ.ศ. 2561 – 2565) ดำเนินการแล้วร้อยละ 3 ของภาพรวมทั้งโครงการ (โครงการแบ่งเป็น 2 ส่วน คือ ส่วนบ้านพักหัวงานและส่วนอ่างเก็บน้ำ ซึ่งในส่วนบ้านพักหัวงานดำเนินการไปแล้วร้อละ 75) |
| ยุทธศาสตร์การบริหารจัดการทรัพยากรน้ำ | ยุทธศาสตร์ที่ 2 การสร้างความมั่นคงของน้ำภาคการผลิต (เกษตรและอุตสาหกรรม) |

2. กระทรวงเกษตรและสหกรณ์ได้หารือร่วมกับสำนักงานทรัพยากรธรรมชาติและสิ่งแวดล้อม สำนักจัดการทรัพยากรป่าไม้ที่ 12 สำนักงานการปฏิรูปที่ดิน 15 จังหวัดนครศรีธรรมราชและการยางแห่งประเทศไทย เกี่ยวกับการกำหนดขอบเขตและพื้นที่ขออนุญาตใช้ประโยชน์เพื่อก่อสร้างโครงการอ่างเก็บน้ำคลองสังข์ฯ เพื่อให้เกิดความถูกต้องเป็นฐานข้อมูลเดียวกันของทุกหน่วยงานที่มีความเกี่ยวข้องเรียบร้อยแล้ว โดยพื้นที่ก่อสร้างโครงการบางส่วน จำนวน 3,950 ไร่ เป็นพื้นที่ที่การยางแห่งประเทศไทยได้รับอนุญาตให้ใช้ประโยชน์จากกรมป่าไม้เพื่อให้ใช้ในกิจการสวนยางตามมติคณะรัฐมนตรีเมื่อวันที่ 17 พฤศจิกายน 2513 ดังนั้น กระทรวงเกษตรและสหกรณ์จึงเสนอคณะรัฐมนตรีเพื่อพิจารณาทบทวนมติคณะรัฐมนตรี เมื่อวันที่ 17 พฤศจิกายน 2513 เพื่อขอกันพื้นที่ป่าสงวนแห่งชาติ บริเวณที่กรมป่าไม้อนุมัติให้องค์การสวนยางเข้าทำประโยชน์ จังหวัดนครศรีธรรมราช สำหรับดำเนินโครงการอ่างเก็บน้ำคลองสังข์ฯ ต่อไป

**13. เรื่อง ภาวะสังคมไทยไตรมาสหนึ่งปี 2562**

คณะรัฐมนตรีมีมติรับทราบภาวะสังคมไทยไตรมาสหนึ่งปี 2562 ตามที่สำนักงานสภาพัฒนาการ

เศรษฐกิจและสังคมแห่งชาติเสนอ ดังนี้

**1. ความเคลื่อนไหวทางสังคมไตรมาสหนึ่งปี 2562**

1.1 **การจ้างงานนอกภาคเกษตรเพิ่มขึ้น อัตราการว่างงานลดลง รายได้และผลิตภาพแรงงานเพิ่มขึ้น**

ไตรมาสหนึ่งปี 2562 การจ้างงานเพิ่มขึ้นร้อยละ 0.9 โดยเป็นการเพิ่มขึ้นนอกภาคเกษตรร้อยละ 3.2 ในสาขาการก่อสร้างร้อยละ 10.5 ตามการขยายตัวของพื้นที่ก่อสร้างและการลงทุนขนาดใหญ่ของภาครัฐ สาขาอุตสาหกรรมจ้างงานเพิ่มขึ้นร้อยละ 1.0 ชะลอตัวลงตามการผลิตที่เชื่อมโยงกับการส่งออก ขณะที่สาขาโรงแรมและภัตตาคารมีการจ้างงานลดลงเล็กน้อยจากช่วงเดียวกันปีก่อนที่ร้อยละ 0.2 ส่วนหนึ่งเป็นผลจากจำนวนนักท่องเที่ยวต่างชาติที่ชะลอลง และผู้มีงานทำภาคเกษตรลดลงร้อยละ 4.2 อัตราการว่างงานเท่ากับร้อยละ 0.9 โดยเป็นการลดลงทั้งผู้ที่เคยทำงานและไม่เคยทำงานมาก่อนร้อยละ 32.2 และ 18.7 ตามลำดับ ค่าจ้างแรงงานที่แท้จริงภาคเอกชนเพิ่มขึ้นร้อยละ 2.5 ขณะที่ผลิตภาพแรงงานโดยรวมยังคงเพิ่มขึ้นที่ร้อยละ 1.8 ตลาดแรงงานตึงตัวมากขึ้น โดยจำนวนสัดส่วนผู้สมัครงานใกล้เคียงกับจำนวนตำแหน่งงานว่างเป็น 0.98 เท่า ลดลงจาก 1.35 เท่าในช่วงเดียวกันของปีที่แล้ว เมื่อพิจารณาตามระดับการศึกษา พบว่ามีความต้องการแรงงานในระดับประถมศึกษา และสายอาชีพสูงกว่าจำนวนผู้สมัครงาน ถึง 2 เท่า สะท้อนความขาดแคลนแรงงานทั้งจำนวนแรงงานและทักษะที่ไม่ตรงกับความต้องการ

ประเด็นที่ต้องติดตามด้านแรงงาน

(1) สถานการณ์ภัยแล้งที่จะส่งผลกระทบต่อกิจกรรมทางการเกษตรและรายได้เกษตรกร

จากรายงานสถานภาพน้ำในเขื่อนของกรมชลประทาน พบว่าปริมาณน้ำในเขื่อนทั่วประเทศอยู่ที่ร้อยละ 53 ของปริมาณความจุที่ระดับน้ำทะเลปานกลาง โดยมีปริมาณน้ำที่ใช้ได้จริงอยู่ที่ร้อยละ 20 (ณ วันที่ 31 พฤษภาคม 2562) ซึ่งอยู่ในเกณฑ์น้ำน้อยขั้นวิกฤติ โดยเฉพาะจากเขื่อนในบริเวณภาคกลางและภาคตะวันออกเฉียงเหนือ เกษตรกรควรเตรียมรับมือกับวิกฤติภัยแล้งโดยอาจเปลี่ยนจากการปลูกพืชต้องการน้ำมากมาเป็นพืชหมุนเวียนที่ใช้น้ำน้อยแทน

(2) ผลกระทบจากสงครามการค้าระหว่างสหรัฐอเมริกาและจีน ซึ่งอาจกระทบไทยผ่านการส่งออกและการท่องเที่ยว โดยในด้านการส่งออก สินค้าที่คาดว่าจะได้ผลกระทบส่วนใหญ่เป็นสินค้าด้านอิเล็กทรอนิกส์ เช่น อินเทอร์เน็ตโมเดม แผงวงจรอิเล็กทรอนิกส์ แผงวงจรพิมพ์ อุปกรณ์ส่งข้อมูลต่างๆ ชิ้นส่วนยานยนต์ และวัสดุก่อสร้าง อย่างไรก็ตาม อาจไม่ส่งผลกระทบต่อการจ้างงานภาคการผลิตมากนัก เนื่องจากสาขาอุตสาหกรรมดังกล่าวเป็นอุตสาหกรรมที่ใช้เครื่องจักรเข้มข้น (Capital intensive) แต่ต้องเฝ้าระวังการจ้างงานในสาขาบริการท่องเที่ยว เนื่องจากลักษณะของการจ้างงานส่วนหนึ่งเป็นการจ้างงานชั่วคราว ตามปริมาณการเข้าพักของนักท่องเที่ยว โดยนักท่องเที่ยวจีนและสหรัฐอเมริการวมคิดเป็นสัดส่วนประมาณร้อยละ 30 ของนักท่องเที่ยวรวม

1. การปรับตัวของตลาดแรงงานภายใต้แนวโน้มการเปลี่ยนแปลงของเทคโนโลยี

ปัจจุบันมีการนำนวัตกรรมมาใช้ในอุตสาหกรรมการผลิตมากขึ้น รวมถึงการบริหารจัดการที่จำเป็นต้องมีความยืดหยุ่นและต้องใช้ทักษะที่หลากหลาย ดังนั้น การพัฒนากำลังแรงงานให้มีทักษะเป็นที่ต้องการของตลาดจึงเป็นสิ่งจำเป็นที่ต้องเร่งดำเนินการทั้ง 1) การเพิ่มทักษะแรงงาน (up-skill) ให้มีทักษะใหม่ๆ เช่น การพัฒนาทักษะแรงงานให้มีความยืดหยุ่นเพื่อสามารถรับมือกับงานที่เร่งด่วนหรือมีภาวะกดดันได้ (flexible workforce for critical tasks) การพัฒนาทักษะด้านการใช้เทคโนโลยีรูปแบบใหม่ เป็นต้น และ 2) การปรับเปลี่ยนทักษะแรงงาน (re-skill) เช่น การเสริมสร้างทักษะด้านอื่นๆ ที่แตกต่างไปจากเดิม ภายใต้แนวคิดการเรียนรู้ตลอดชีวิต (Lifelong learning) โดยเฉพาะผู้ที่อยู่ในวัยทำงานให้สามารถพัฒนาตนเองเพื่อรองรับในกรณีที่จำเป็นต้องมีการเปลี่ยนงานหรือเปลี่ยนอาชีพในอนาคต

1.2 **หนี้สินครัวเรือนเพิ่มขึ้นเล็กน้อย**

ไตรมาสสี่ปี 2561 หนี้สินครัวเรือนเท่ากับ 12.8 ล้านล้านบาท เพิ่มขึ้นร้อยละ 6.0 และคิดเป็นสัดส่วนต่อ GDP เท่ากับร้อยละ 78.6 เพิ่มขึ้นเป็นไตรมาสที่สองติดต่อกัน และเมื่อเทียบกับต่างประเทศ พบว่า ประเทศไทยมีสัดส่วนหนี้สินครัวเรือนต่อ GDP อยู่ในอันดับที่ 10 จาก 89 ประเทศทั่วโลก และเป็นอันดับที่ 3 จาก 29 ประเทศในเอเชีย สำหรับไตรมาสหนึ่งปี 2562 หนี้สินครัวเรือนยังมีแนวโน้มเพิ่มขึ้นต่อเนื่อง โดยพิจารณาจากยอดคงค้างสินเชื่อเพื่อการอุปโภคบริโภคส่วนบุคคลของธนาคารพาณิชย์ขยายตัวร้อยละ 10.1 สูงสุดในรอบ 5 ปี นับตั้งแต่ไตรมาสสองปี 2557 เป็นต้นมา ซึ่งเป็นผลจาก (1) การเร่งก่อหนี้ก่อนการบังคับใช้มาตรการกำกับดูแลสินเชื่อที่อยู่อาศัยใหม่ (LTV) เมื่อวันที่ 1 เมษายน 2562 ที่ผ่านมา (2) ความต้องการรถยนต์ที่เพิ่มสูงขึ้นจากคุณสมบัติของรถรุ่นใหม่ และมาตรการส่งเสริมการขายรถยนต์จากงานมหกรรมยานยนต์ (Motor Show 2019) และ (3) การส่งเสริมการขาย การโฆษณาประชาสัมพันธ์ และเงื่อนไขการผ่อนชำระที่จูงใจ

/ขณะที่…

ขณะที่คุณภาพสินเชื่อโดยรวมยังคงทรงตัว แต่ต้องติดตามอย่างใกล้ชิด โดยใน  
ไตรมาสหนึ่งปี 2562 หนี้เพื่อการอุปโภคบริโภคที่ไม่ก่อให้เกิดรายได้ขยายตัวร้อยละ 9.0 เทียบกับร้อยละ 9.1 ใน ไตรมาสก่อน คิดเป็นสัดส่วนร้อยละ 2.75 ต่อสินเชื่อรวม และสัดส่วนร้อยละ 27.8 ต่อ NPLs รวม ซึ่งสูงสุดในรอบ 13 ไตรมาส นับตั้งแต่ไตรมาสหนึ่งปี 2559 เป็นต้นมา และส่งผลให้มีสัดส่วนสูงสุดเมื่อเทียบกับสินเชื่อที่ไม่ก่อให้เกิดรายได้ในประเภทธุรกิจอื่นๆ ด้านสินเชื่อส่วนบุคคลภายใต้กำกับยังคงมีมูลค่ารวมอยู่ในระดับสูง ขณะที่ยอดสินเชื่อผิดนัดชำระหนี้เกิน 3 เดือนขึ้นไปของสินเชื่อบัตรเครดิตปรับตัวลดลงร้อยละ 3.6 เทียบกับการขยายตัวร้อยละ 0.3 ใน ไตรมาสที่ผ่านมา

หนี้สินครัวเรือนที่เพิ่มขึ้นตั้งแต่กลางปี 2561 และภาวะเศรษฐกิจที่มีแนวโน้มชะลอตัวลงจากปีที่แล้ว อาจส่งผลกระทบต่อความสามารถในการจับจ่ายใช้สอยและความสามารถในการชำระหนี้ของครัวเรือน ทำให้มีประเด็นสำคัญที่ต้องติดตามอย่างใกล้ชิด ได้แก่ (1) การก่อหนี้เพื่อที่อยู่อาศัยของครัวเรือนภายหลังการบังคับใช้มาตรการกำกับดูแลสินเชื่อใหม่ โดยคาดว่าจะมีแนวโน้มชะลอตัวลง และทำให้หนี้สินครัวเรือนเพิ่มขึ้นในอัตราชะลอตัว เนื่องจากสินเชื่อเพื่อที่อยู่อาศัยเป็นสัดส่วนประมาณร้อยละ 49.9 ของสินเชื่อเพื่ออุปโภคบริโภคส่วนบุคคล และ (2) การขยายตัวของสินเชื่อเพื่อการบริโภคส่วนบุคคลอื่นๆ รวมถึงบัตรเครดิตอาจมีแนวโน้มเพิ่มสูงขึ้น นอกจากนี้ ภาครัฐยังควรให้ความสำคัญกับ การกำหนดมาตรการต่างๆ เพื่อกำกับดูแลและควบคุมการปล่อยสินเชื่อให้รัดกุมและมีความเหมาะสมยิ่งขึ้น อาทิ (1) การออกแบบมาตรการกำกับดูแลการปล่อยสินเชื่อเพื่อลดความเสี่ยงจากการปล่อยกู้ให้กับกลุ่มที่มีภาระหนี้สูง โดยเฉพาะมาตรการเกี่ยวกับสัดส่วนภาระหนี้ต่อรายได้ (DSR) (2) การออกมาตรการกำกับดูแลการปล่อยสินเชื่อรถยนต์เนื่องจากคุณภาพของสินเชื่อรถยนต์ที่มีแนวโน้มลดลง (3) การติดตามมาตรการกำกับดูแลธุรกิจสินเชื่อที่มีรถยนต์เป็นหลักประกันให้ประชาชนสามารถเข้าถึงได้อย่างเป็นธรรมและมีอัตราดอกเบี้ยที่เหมาะสม (4) การเร่งประชาสัมพันธ์โครงการคลินิกแก้หนี้ ระยะที่ 2 และ (5) การกำกับดูแลการปล่อยสินเชื่อให้แก่ลูกหนี้รายเดิมและรายใหม่ให้สอดคล้องกับความเปลี่ยนแปลงของรูปแบบการก่อหนี้ครัวเรือนมากยิ่งขึ้น

1.3 **การเจ็บป่วยยังต้องเฝ้าระวังไข้หวัดใหญ่และโรคไข้เลือดออกเพิ่มขึ้นต่อเนื่อง**

ไตรมาสหนึ่งปี 2562 จำนวนผู้ป่วยด้วยโรคเฝ้าระวังโดยรวมเพิ่มขึ้นจากไตรมาสเดียวกันของปี 2561 ร้อยละ 72.7 โดยผู้ป่วยโรคไข้เลือดออกเพิ่มขึ้นร้อยละ 126.7 พบผู้ป่วยสูงสุดในภาคใต้ เนื่องจากพื้นที่ในบริเวณภาคใต้ยังมีฝนตกอยู่ และผู้ป่วยโรคไข้หวัดใหญ่เพิ่มขึ้นร้อยละ 223.9 เนื่องจากสภาพอากาศที่เปลี่ยนแปลงการเดินทาง และการรวมตัวของกลุ่มคนหนาแน่น เช่น เรือนจำ โรงเรียน ค่ายทหาร ทำให้โรคเกิดการระบาดได้ง่าย และการเปลี่ยนแปลงของสายพันธุ์ไวรัส อีกทั้งยังต้องเฝ้าระวังการระบาดของโรคติดต่อทางอาหารและน้ำ และการเจ็บป่วยและเสียชีวิตจากโรคลมแดดในช่วงอากาศร้อนจัดเดือนมีนาคม-เมษายนของทุกปี รวมทั้งต้องเฝ้าระวังสถานการณ์เด็กจมน้ำช่วงปิดเทอมซึ่งเป็นช่วงที่มีเด็กจมน้ำเสียชีวิตสูงสุดเฉลี่ยปีละ 312 คน สำหรับในปี 2562 จากข้อมูลของกรมควบคุมโรคในช่วงปิดภาคเรียนมีเด็กจมน้ำเสียชีวิต 64 คน ทั้งหมดเป็นเด็กช่วงอายุ 5-14 ปี

1.4 **การบริโภคเครื่องดื่มแอลกอฮอล์และบุหรี่เพิ่มขึ้น**

ไตรมาสหนึ่งปี 2562 การบริโภคเครื่องดื่มแอลกอฮอล์และบุหรี่ขยายตัวร้อยละ 2.3 ชะลอลงเมื่อเทียบกับการขยายตัวร้อยละ 4.5 ในไตรมาสก่อน โดยปริมาณการบริโภคเครื่องดื่มแอลกอฮอล์ ขยายตัวร้อยละ 2.9 ขณะที่การบริโภคบุหรี่ขยายตัวร้อยละ 1.5 ทั้งนี้ พฤติกรรมการบริโภคเครื่องดื่มแอลกฮอล์และบุหรี่กลับมาเพิ่มขึ้นเป็นไตรมาสที่สองติดต่อกัน ภายหลังจากการหดตัวอย่างต่อเนื่องในช่วงไตรมาส 4 ปี 2560 จนถึงช่วงไตรมาส 3 ปี 2561 โดยส่วนหนึ่งเป็นผลจากฐานการขยายตัวในระดับต่ำของไตรมาส 4 ปี 2560 และไตรมาส 1 ปี 2561 ตามลำดับ นอกจากนี้ ยังคงต้องเฝ้าระวังปัจจัยที่มีผลกระตุ้นพฤติกรรมการดื่มแอลฮอล์และสูบบุหรี่ อาทิ สื่อโฆษณา ปัญหาความเครียด และพฤติกรรมการเลียนแบบ แม้ว่าอัตราการสูบบุหรี่และดื่มเครื่องดื่มแอลกอฮอล์จะมีแนวโน้มที่ลดลง แต่การเจ็บป่วยและเสียชีวิตก่อนวัยอันควรจากโรคที่เกิดจากบุหรี่และเครื่องดื่มแอลกอฮอล์ยังคงมีแนวโน้มเพิ่มขึ้น โดยแต่ละปีมีผู้เสียชีวิตจากการสูบบุหรี่ประมาณ 55,000 คน และจากการดื่มแอลกฮอล์ประมาณ 22,000 คน หรือคิดเป็นประมาณร้อยละ 11 และ 4.5 ของการเสียชีวิตทั้งหมด ตามลำดับ ทุกภาคส่วนที่เกี่ยวข้องจะต้องดำเนินมาตรการในการป้องกันและควบคุมอย่างต่อเนื่องและเข้มข้นเพื่อช่วยลดความสูญเสียที่จะเกิดขึ้น

/ทุกภาคส่วน…

1.5 **คดีอาญารวมเพิ่มจากคดียาเสพติดที่เพิ่มขึ้น**

ไตรมาสหนึ่งปี 2562 คดีอาญารวมเพิ่มขึ้นร้อยละ 5.1 จากไตรมาสเดียวกันของปี 2561 เป็นการรับแจ้งคดียาเสพติดเพิ่มขึ้นร้อยละ 7.4 ขณะที่คดีชีวิตร่างกายและเพศ คดีประทุษร้ายต่อทรัพย์ รับแจ้งลดลงร้อยละ 1.6 และร้อยละ 7.1 ตามลำดับ รัฐได้ให้ความสำคัญกับมาตรการด้านการปราบปรามยาเสพติดอย่างเข้มงวด และได้นำมาตรการทางเลือกแนวทางลดทอนความเป็นอาชญากรรมมาใช้กับผู้เสพและผู้ติดยาเสพติดให้กลับเข้าสู่กระบวนการบำบัดรักษา ส่วนผู้กระทำผิดที่เป็นนักค้า/เครือข่ายรายใหญ่นำเข้าสู่กระบวนการยุติธรรมทางอาญา นอกจากนั้น ได้ดำเนินได้จัดให้มีการเฝ้าระวังผู้ป่วยยาเสพติดที่มีอาการทางจิตและมีแนวโน้มก่อความรุนแรง รวมทั้งการประเมินเพื่อการกลับสู่สังคมอย่างปลอดภัยเพื่อลดความรุนแรงในสังคม

1.6 **การเกิดอุบัติเหตุและจำนวนผู้เสียชีวิตลดลงทั้งในช่วงปกติและช่วงเทศกาล**

ไตรมาสหนึ่งปี 2562 สถานการณ์การเกิดอุบัติเหตุจราจรทางบกลดลงจากไตรมาสเดียวกันของปี 2561 ร้อยละ 5 มีผู้เสียชีวิตและมูลค่าความเสียหายลดลงร้อยละ 4.8 และ 4.3 ตามลำดับ สาเหตุการเกิดอุบัติเหตุสูงสุดเป็นการขับรถเร็วเกินกว่ากฎหมายกำหนด รถที่เกิดอุบัติเหตุสูงสุดยังคงเป็นรถจักรยานยนต์มีสัดส่วนร้อยละ 19.8 ของประเภทรถที่เกิดอุบัติเหตุทั้งหมด ขณะที่ช่วงเทศกาลสงกรานต์ 2562 มีการวิเคราะห์และถอดบทเรียนหาสาเหตุเพื่อกำหนดมาตรการและแนวทางที่เหมาะสม ทำให้การเกิดอุบัติเหตุในช่วงเทศกาลสงกรานต์ลดลงจากปีที่แล้ว ร้อยละ 10.4 มีผู้บาดเจ็บและผู้เสียชีวิต ลดลงร้อยละ 11.7 และ 7.7 ตามลำดับ การดื่มแล้วขับเป็นสาเหตุอันดับแรกของการเกิดอุบัติเหตุ จึงควรมีการเพิ่มบทลงโทษให้ครอบคลุมกับความผิดในทุกกรณี รวมทั้งควรดำเนินการจัดทำเครื่องหมายจราจรให้ชัดเจนมีมาตรฐานเดียวกันทั่วประเทศเพื่อสะดวกในการบังคับใช้กฎหมายและอำนวยความสะดวกแก่ผู้ใช้รถใช้ถนน

2**. สถานการณ์ทางสังคมที่สำคัญ**

2.1 **เยาวชนมีความเสี่ยงต่อการเป็นภาวะซึมเศร้าและฆ่าตัวตายมากขึ้น ทุกภาคส่วนต้องร่วมมือปัองกันแก้ไขอย่างจริงจัง**

โรคซึมเศร้านับเป็นปัญหาสำคัญทางสุขภาพที่จำนวนผู้ป่วยมีแนวโน้มเพิ่มขึ้น และหากไม่ได้รับการรักษาอาจรุนแรงจนนำไปสู่การฆ่าตัวตายได้ กลุ่มเยาวชนนับเป็นกลุ่มเสี่ยงที่ต้องให้ความสำคัญและเร่งแก้ไขแม้จะมีสัดส่วนของผู้ป่วยโรคซึมเศร้าเพียงร้อยละ 11.5 น้อยกว่ากลุ่มวัยทำงานและวัยผู้สูงอายุ แต่เนื่องจากเยาวชนเป็นทรัพยากรที่มีค่าในการพัฒนาประเทศในอนาคต และพบว่ามีแนวโน้มฆ่าตัวตายมากขึ้น ภาวะซึมเศร้าในกลุ่มเยาวชนเกิดได้จากหลายปัจจัย อาทิ ภาวะของการเสียศูนย์จากการถูกประเมิน ภาวะการเงิน ความรัก ความรู้สึกผิดกับคนที่มีความสำคัญ ความสูญเสียอย่างฉับพลัน ความกดดันจากสภาพแวดล้อมและค่านิยมทางสังคม รวมทั้งความรักของพ่อแม่ที่คอยประคบประหงมตามใจ ทำให้เด็กขาดทักษะการสร้างความเข้มแข็งให้กับตนเอง ไม่สามารถจัดการปัญหาเมื่อเกิดความผิดหวังในชีวิต ทำให้ทุกปัญหาสามารถกลายเป็นสาเหตุให้เกิดความกังวล ความเครียด จนพัฒนาไปสู่ภาวะซึมเศร้าและคิดทำร้ายตัวเองหรือฆ่าตัวตายได้ โดยในปี 2561 พบว่าเยาวชนอายุ 20-24 ปี มีอัตราการฆ่าตัวตายเท่ากับ 5.33 ต่อประชากรแสนคนเพิ่มขึ้นจากอัตรา 4.94 ต่อประชากรแสนคนในปี 2560 ขณะที่กลุ่มเยาวชนอายุ 15-19 ปีมีอัตราการฆ่าตัวตายอยู่ที่ 2.59 ต่อประชากรแสนคน และกลุ่มเด็กอายุต่ำกว่า 15 ปี มีอัตราการฆ่าตัวตายอยู่ที่ 0.5 ต่อประชากรแสนคน ทั้งนี้ การป้องกันสามารถทำได้โดยความร่วมมือของทุกภาคส่วนทั้งครอบครัวและคนใกล้ชิดต้องเอาใจใส่ต่อบุตรหลาน สถานศึกษาต้องเฝ้าระวังและสังเกตพฤติกรรม พร้อมทั้งให้คำปรึกษาแนะนำ และหน่วยงานที่เกี่ยวข้องควรให้ความสำคัญกับการส่งเสริมทักษะชีวิตในกลุ่มเยาวชนมากขึ้น

2.2 **กองทุนเพื่อความเสมอภาคทางการศึกษา** **ความท้าทายในการสร้างโอกาส  
การเข้าถึงการศึกษาอย่างทั่วถึง**

กองทุนเพื่อความเสมอภาคทางการศึกษา (กสศ.) ถูกจัดตั้งขึ้นภายใต้พระราชบัญญัติกองทุนเพื่อความเสมอภาคทางการศึกษา พ.ศ. 2561 มีผลบังคับใช้ตั้งแต่วันที่ 14 พฤษภาคม 2561 มีวัตถุประสงค์เพื่อช่วยเหลือผู้ขาดแคลนทุนทรัพย์หรือผู้ด้อยโอกาสให้ได้รับการศึกษา และเสริมสร้างและพัฒนาคุณภาพและประสิทธิภาพครู ซึ่งกองทุนดังกล่าวเป็นเครื่องมือสำคัญในการลดความเหลื่อมล้ำและเพิ่มโอกาสทางการศึกษา โดยมีหลักการของการดำเนินงานที่เน้นใน 4 เรื่อง (1) ความคุ้มค่า ที่เกิดขึ้น (2) การจัดลำดับความสำคัญในการดำเนินการ (3) การดำเนินการอย่างโปร่งใส มีการกำกับดูแลที่รอบคอบ และ (4) การสร้างความร่วมมือกับภาคีทุกภาคส่วนอย่างบูรณาการ ทำให้กองทุนมีลักษณะการดำเนินงานที่โดดเด่น คือ การวิจัยและพัฒนาตัวแบบปฏิรูปหรือนวัตกรรมที่มีประสิทธิภาพสูง ร่วมกับพันธมิตรหน่วยจัดการศึกษา และสถาบันวิชาการ แล้วส่งผ่านตัวแบบปฏิรูปไปยังหน่วยงานหลักสำหรับขยายผลในระยะยาว รวมทั้งการเสนอแนะมาตรการหรือจัดการศึกษาอย่างมีส่วนร่วมเพื่อสร้างความเปลี่ยนแปลงเชิงนโยบาย ทั้งนี้ ในปีการศึกษา 2561 กสศ. ร่วมกับ สำนักงานคณะกรรมการการศึกษาขั้นพื้นฐาน (สพฐ.) จัดสรรเงินอุดหนุนนักเรียนยากจนพิเศษแบบมีเงื่อนไขให้กับนักเรียน 510,040 คน ใน 26,557 โรงเรียนสังกัด สพฐ. และมีการจัดกิจกรรมพัฒนาทักษะอาชีพและทักษะชีวิตจากเงินอุดหนุนของ กสศ. จนกลายเป็นตัวอย่างต้นแบบเพื่อใช้ขยายผลต่อไป

3. **บทความเรื่อง“อีสปอร์ต: สถานการณ์ ผลกระทบ และแนวทางการดูแล”**

**สถานการณ์อีสปอร์ตในประเทศไทย** อีสปอร์ตได้รับความนิยมเพิ่มขึ้นในช่วงทศวรรษ  
ที่ผ่านมา จะเห็นได้จากตลาดเกมและอีสปอร์ตในประเทศไทยมีการเติบโตอย่างต่อเนื่อง โดยในปี 2560   
มีผู้เล่นเกมประมาณ 18.3 ล้านคน คิดเป็น 1 ใน 4 ของประชากร ขณะที่มูลค่าการใช้จ่ายในตลาดเกมมีสูงถึงประมาณ 22,000 ล้านบาท ในปี 2561 ซึ่งอยู่ในอันดับที่ 19 ของโลก สำหรับผู้ชมการแข่งขันอีสปอร์ต พบว่า เมื่อปี 2561 มีผู้ชม อีสปอร์ตประมาณ 2.6 ล้านคน และคาดว่าจะเพิ่มขึ้นอีกประมาณร้อยละ 30 ในช่วงปี 2560-2564 เมื่อปี 2560 การกีฬาแห่งประเทศไทยได้อนุมัติรับรองให้อีสปอร์ตเป็นประเภทกีฬาที่สามารถจดทะเบียนจัดตั้งสมาคมกีฬาได้ตามพระราชบัญญัติการกีฬาแห่งประเทศไทย พ.ศ. 2558

สำนักงานสภาพัฒนาการเศรษฐกิจและสังคมแห่งชาติร่วมกับบริษัทศูนย์วิจัยเพื่อ  
การพัฒนาสังคมและธุรกิจจำกัด ได้ทำการสำรวจข้อมูลเกี่ยวกับอีสปอร์ตในประเทศไทยในกลุ่มเด็กและเยาวชนวัย 13-24 ปี จำนวน 2,155 ตัวอย่าง ผู้ปกครองของผู้ที่มีบุตรหลานอายุ 13-24 ปี อยู่ในความดูแล จำนวน 1,051 ตัวอย่าง ครอบคลุมพื้นที่ 7 จังหวัด คือ กรุงเทพฯ นนทบุรี สมุทรปราการ เชียงใหม่ ชลบุรี ขอนแก่น และสงขลา และกลุ่มนักกีฬาอีสปอร์ตจำนวน 404 ตัวอย่าง โดยมีข้อค้นพบสำคัญ ดังนี้

**(1) คุณลักษณะของนักกีฬาอีสปอร์ต** นักกีฬาอีสปอร์ตส่วนใหญ่เป็นเพศชายร้อยละ 97.5 มีอายุระหว่าง 19-24 ปี และกำลังศึกษาร้อยละ 78.5 นักกีฬาใช้เวลาเล่นเกมเฉลี่ย 3 ชั่วโมง 20 นาที ในวันธรรมดา และ 4 ชั่วโมง 15 นาที ในวันหยุด นักกีฬาส่วนใหญ่เป็นตัวแทนชมรมสถานศึกษาร้อยละ 58.9 ทั้งนี้ หากจำแนกเป็นนักกีฬาสมัครเล่นหรือกึ่งอาชีพ (คือกลุ่มอิสระหรือตัวแทนสถาบันแต่ไม่มีสังกัด) กับกลุ่มนักกีฬาอาชีพที่มีสังกัด พบว่า นักกีฬาสมัครเล่นร้อยละ 98.4 เป็นนักกีฬาหน้าใหม่ มีระยะเวลาไม่เกิน 2 ปี ขณะที่นักกีฬาอาชีพมีระยะเป็นนักกีฬาเฉลี่ย 2 ปี 5 เดือน สำหรับเหตุผลของการเป็นนักกีฬาของทั้ง 2 กลุ่ม เป็นไปในทิศทางเดียวกัน คือ ชอบเล่นเกม และมีรายได้/รางวัล

**(2) มุมมองของเด็กและเยาวชน นักกีฬา และผู้ปกครองต่ออีสปอร์ต** ในเรื่องการเป็นช่องทางอาชีพ เด็กและเยาวชนกับผู้ปกครองมากกว่าครึ่งเห็นไปในทิศทางเดียวกันว่า เป็นเพียงกิจกรรมเพื่อความเพลิดเพลิน ขณะที่กลุ่มนักกีฬาร้อยละ 56.4 เห็นเป็นช่องทางหารายได้เสริม ในเรื่องการจัดการแข่งขันอีสปอร์ตเด็กและเยาวชนที่รับรู้ข่าวสารการแข่งขันเห็นว่า สามารถกระตุ้นความรู้สึกในการอยากเล่นเกม อยากหารายได้จากการแข่งขัน และสนใจเป็นอาชีพได้ในระดับน้อย และกระตุ้นในระดับปานกลางในกลุ่มนักกีฬา ทั้งนี้ จุดเริ่มต้นของการเข้าสู่เส้นทางนักกีฬาอีสปอร์ต คือ ความชื่นชอบในการเล่นเกม เป็นช่องทางสร้างรายได้และชื่อเสียง แล้วจึงผันตัวเองเข้าไปเป็นนักกีฬา โดยบางคนทำเป็นอาชีพแบบคู่ขนานกับงานประจำด้วย ขณะที่ช่องทางเข้าสู่การเป็นนักกีฬาจะมีหลายรูปแบบ อาทิ ประกาศคัดตัวเข้าสังกัด ระบบแมวมอง และเลือกนักกีฬาจากยอดการติดตาม (follow)

**ผลกระทบจากการมีอีสปอร์ต** สามารถแบ่งได้เป็น 2 ส่วน คือ ***ผลกระทบเชิงบวก*** ได้แก่ (1) การเกิดอาชีพใหม่รวมไปถึงอาชีพอื่นๆ ที่เกี่ยวข้อง เช่น นักแคสเกม หรือรีวิวเกมในขณะที่กำลังเล่นไปด้วย นักพากย์เกม กรรมการ ผู้จัดการแข่งขัน (2) การสร้างโอกาสและแรงจูงใจให้เด็กและเยาวชนที่ชื่นชอบการเล่นเกมได้มีการเล่นเกมอย่างสร้างสรรค์ มีโอกาสได้รับความสำเร็จ ความภาคภูมิใจในตนเอง และการเป็นที่ยอมรับ (3) การเติบโตของธุรกิจที่เกี่ยวเนื่องกับอีสปอร์ต ส่งผลดีต่อเศรษฐกิจโดยรวม และ ***ผลกระทบเชิงลบ*** เช่น อีสปอร์ตอาจส่งผลในทางกระตุ้นเด็กอยากเล่นเกมมากขึ้น รวมไปถึงผลกระทบต่อสุขภาพ อารมณ์ และพฤติกรรมเช่น รู้สึกปวดหลัง/ปวดเมื่อยร่างกาย มีปัญหาเกี่ยวกับสายตา และเล่นเพลินจนนอนดึกหรือนอนน้อย การขาดเรียนหรือไปสาย รู้สึกไม่ค่อยอยากทำอะไรนอกจากเล่นเกม และมีพฤติกรรมเล่นพนันทายผลการแข่งขันอีสปอร์ต การเป็นนักกีฬาอีสปอร์ตอาชีพมีระยะเวลาสั้น ไม่มั่นคง รวมทั้งการเติบโตของตลาดเกมอาจส่งผลต่อการเสียดุลการค้าเพราะเงินจะไหลไปประเทศต้นทางที่เป็นผู้พัฒนาเกมหรือเป็นเจ้าของลิขสิทธิ์

**มาตรการดูแลอีสปอร์ต** ในกรณีต่างประเทศ มีการกำหนดมาตรการที่น่าสนใจ เช่น   
การกำหนดประเภทของเกม (Rating Game) การควบคุมการโฆษณาและประชาสัมพันธ์ การกำกับดูแลนักกีฬา อีสปอร์ตและการจัดการแข่งขัน สำหรับประเทศไทย ยังไม่มีกฎหมายเฉพาะเกี่ยวกับอีสปอร์ต   
มีเพียงกฎกระทรวงว่าด้วยการอนุญาตและการประกอบกิจการร้านวีดิทัศน์ ภายใต้พระราชบัญญัติภาพยนตร์และ วีดิทัศน์ พ.ศ. 2551 ที่ควบคุมการประกอบกิจการร้านเกม ร้านวีดิทัศน์ โดยกำหนดระยะเวลาในการเล่นเกม และ การใช้บริการร้านเกมของเด็ก นอกจากนี้ ด้านเนื้อหาสาระของเกม ก็ยังไม่มีการจัดเรทติ้งเกมอย่างที่ดำเนินการกับภาพยนตร์

**ข้อเสนอแนะแนวทางการดูแลอีสปอร์ต** มีแนวทางดังนี้ (1) **การป้องกันและลดผลกระทบจากการเล่นเกม** โดยการกำหนดเรทติ้งเกม การควบคุมอายุผู้เล่น การส่งเสริมให้เกิดการผลิตและแข่งขันเกมที่สร้างสรรค์ ที่พัฒนาความคิด วิเคราะห์ ทำงานเป็นทีม ปราศจากความรุนแรง ตลอดจนให้สื่อสารกับสังคมให้มีความเข้าใจที่ถูกต้องระหว่างการเล่นเกมเพื่อความสนุกกับเล่นเกมในรูปแบบของนักกีฬา รวมทั้งควรดำเนินมาตรการแก้ไขปัญหาเด็กติดเกมควบคู่ไปด้วย โดยโรงเรียน ครู และผู้ปกครอง ควรมีการประสานงานร่วมกันในการช่วยสอดส่องดูแลพฤติกรรมของเด็กในความรับผิดชอบ และเร่งแก้ไขหากพบเด็กมีความเปลี่ยนแปลงไปในทางที่ส่งผลกระทบต่อการเรียน สุขภาพ การดำรงชีวิตประจำวัน (2) **การดูแลการจัดการแข่งขันอีสปอร์ต** โดยการกำหนดระเบียบปฏิบัติและหน่วยงานกำกับดูแลการจัดการแข่งขันที่ชัดเจน มีระบบอนุญาตและแจงรายละเอียดเกี่ยวกับเกมที่ใช้แข่งขัน ผู้มีสิทธิสมัครเข้าร่วม ตลอดจนมีระบบการขึ้นทะเบียนผู้เกี่ยวข้อง นอกจากนี้ ต้องให้ความสำคัญกับการคุ้มครองดูแลนักกีฬา โดยมีการตกลงหรือออกระเบียบปฏิบัติเพื่อกำหนดแนวทางความรับผิดชอบของต้นสังกัดในการดูแลนักกีฬาให้อยู่ในมาตรฐานที่เหมาะสม และ (3) **การเตรียมพร้อมระบบนิเวศวงการอีสปอร์ต** โดยสนับสนุนการสร้างบุคลากรที่เกี่ยวข้อง ศึกษาหาแนวทางส่งเสริมให้พัฒนาไปสู่การเป็นผู้ผลิตเกมและอุตสาหกรรมที่เกี่ยวข้อง รวมทั้งมาตรการรองรับการขยายตัวของธุรกิจที่เกี่ยวข้อง การจัดเก็บภาษี ตลอดจนการเฝ้าระวังปัญหาอาชญากรรมและผลกระทบต่าง ๆ

**14. เรื่อง โครงการจัดทำพระไตรปิฎก ฉบับภาษาอังกฤษ (Tipitaka English Version)**

คณะรัฐมนตรีมีมติเห็นชอบตามที่กระทรวงวัฒนธรรมเสนอ ดังนี้

1. เห็นชอบในหลักการการดำเนินโครงการจัดทำพระไตรปิฎก ฉบับภาษาอังกฤษ (Tipitaka English Version) ในนามรัฐบาล โดยการบูรณาการร่วมกันระหว่างกระทรวงวัฒนธรรม มหาเถรสมาคม และสำนักงานพระพุทธศาสนาแห่งชาติ

2. มอบสำนักงบประมาณ พิจารณาจัดสรรงบประมาณรายจ่ายประจำปีงบประมาณ พ.ศ. 2563 – 2564 เพื่อเป็นค่าใช้จ่ายในการดำเนินโครงการจัดทำพระไตรปิฎก ฉบับภาษาอังกฤษ (Tipitaka English Version)

ตามโครงการดังกล่าวอย่างเพียงพอและเหมาะสม

ทั้งนี้ ค่าใช้จ่ายที่จะเกิดขึ้นจากการดำเนินงานดังกล่าวในปีงบประมาณ พ.ศ. 2562 เห็นควรให้กรมการศาสนาพิจารณาปรับแผนการปฏิบัติงานและแผนการใช้จ่ายงบประมาณ ไปดำเนินการก่อน สำหรับค่าใช้จ่ายในปีต่อ ๆ ไปเห็นควรให้กรมการศาสนาจัดทำแผนการปฏิบัติงานและแผนการใช้จ่ายงบประมาณเพื่อเสนอขอตั้งงบประมาณรายจ่ายประจำปีตามความจำเป็นและเหมาะสมตามขั้นตอนต่อไป ตามความเห็นของ สำนักงบประมาณ

**สาระสำคัญ**

1. เมื่อวันที่ 23 พฤษภาคม 2562 รองนายกรัฐมนตรี (นายวิษณุ เครืองาม) เป็นประธานการประชุมหารือแนวทางการดำเนินโครงการจัดทำพระไตรปิฎก ฉบับภาษาอังกฤษ (Tipitaka English Version) โดยมีผู้แทนหน่วยงานที่เข้าร่วมประชุม ประกอบด้วย กระทรวงวัฒนธรรม โดยกรมการศาสนา กรมบัญชีกลาง และสำนักงบประมาณ โดยที่ประชุมมอบหมายให้กระทรวงวัฒนธรรม โดยกรมการศาสนา บูรณาการร่วมกับมหาเถรสมาคม สำนักงานพระพุทธศาสนาแห่งชาติ ดำเนินโครงการจัดทำพระไตรปิฎก ฉบับภาษาอังกฤษ โดยใช้พระไตรปิฎกภาษาบาลีอักษรไทยฉบับสยามรัฐเป็นต้นฉบับในการแปลเป็นภาษาอังกฤษ และขอให้เสนอคณะรัฐมนตรีเพื่อพิจารณาเห็นชอบในหลักการในการดำเนินโครงการในนามรัฐบาล

2. ที่ประชุมมหาเถรสมาคม (มส.) เมื่อวันที่ 30 พฤษภาคม 2562 มีมติเห็นชอบตามที่กรมการศาสนา กระทรวงวัฒนธรรม เสนอโครงการจัดทำพระไตรปิฎก ฉบับภาษาอังกฤษ (Tipitaka English Version) เพื่อถวายพระราชกุศลและเฉลิมพระเกียรติพระบาท สมเด็จพระปรเมนทรรามาธิบดีศรีสินทร มหาวชิราลงกรณ พระวชิรเกล้าเจ้าอยู่หัว เนื่องในโอกาสที่พระองค์เสด็จเถลิงถวัลยราชสมบัติเป็นพระมหากษัตริย์ของประเทศไทย และประกาศพระองค์เป็นพุทธศาสนูปถัมภก ถือเป็นเหตุการณ์สำคัญและศักดิ์สิทธิ์อย่างยิ่งที่ต้องจารึกไว้ในประวัติศาสตร์ไทย และเพื่อเป็นการเผยแผ่และสืบทอดพระพุทธศาสนาสู่ประชาคมโลก รวมทั้งเห็นชอบตั้งแต่คณะกรรมการอำนวยการจัดทำโครงการฯ โดยมีหน่วยงานร่วมดำเนินการได้แก่ กระทรวงวัฒนธรรม โดยกรมการศาสนา มหาเถรสมาคม และสำนักงานพระพุทธศาสนาแห่งชาติ

3. ขั้นตอนการดำเนินงานระหว่าง มหาเถรสมาคม และสำนักงานพระพุทธศาสนาแห่งชาติและกระทรวงวัฒนธรรม ประกอบด้วย

(1) เดือนมิถุนายน 2562 กระทรวงวัฒนธรรม โดยกรมการศาสนา เสนอขออนุมัติโครงการจัดทำพระไตรปิฎก ฉบับภาษาอังกฤษ (Tipitaka English Version) ให้คณะรัฐมนตรีพิจารณาเห็นชอบดำเนินโครงการในนามรัฐบาล

(2) พ.ศ. 2562 แต่งตั้งคณะกรรมการอำนวยการจัดทำโครงการฯ รวมทั้งคณะกรรมการฝ่ายต่าง ๆ โดยคณะกรรมการที่ผ่านการเห็นชอบของมหาเถรสมาคม เพื่อวางแผน เร่งเตรียมการและดำเนินงานในระยะเริ่มต้น

(3) พ.ศ. 2563 – 2564 ดำเนินการแปลพระไตรปิฎก ภาษาบาลีอักษรไทยฉบับสยามรัฐเป็นภาษาอังกฤษ โดยคณะกรรมการที่ผ่านการเห็นชอบของมหาเถรสมาคม

(4) พ.ศ. 2564 – 2565 เผยแพร่ประชาสัมพันธ์พระไตรปิฎก ฉบับภาษาอังกฤษ

4. ประโยชน์ที่จะได้รับ

(1) ประชาชนชาวไทยและชาวต่างประเทศสามารถนำหลักธรรมคำสอนในพระไตรปิฎกไปปรับใช้ในชีวิตประจำวัน

(2) เพื่อสืบทอดพระพุทธศาสนาให้คงอยู่ทั้งในประเทศไทยและประชาคมโลก

**15. เรื่อง ขอปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1**

คณะรัฐมนตรีมีมติเห็นชอบตามที่สำนักงานคณะกรรมการนโยบายเขตพัฒนาพิเศษภาค

ตะวันออกเสนอ ดังนี้

1. เห็นชอบการปรับปรุงหลักการของโครงการพัฒนาท่าเรืออุตสาหกรรมมาบตาพุดระยะที่ 3 ช่วงที่ 1 โดย

1) เปลี่ยนแปลงจำนวนเงินร่วมลงทุนของรัฐ หักค่าสิทธิการร่วมลงทุนจากเอกชนสุทธิ 710 ล้านบาทต่อปี เป็นระยะเวลา 30 ปี

2) เปลี่ยนแปลงผลตอบแทนทางการเงินขั้นต่ำของการนิคมอุตสาหกรรมแห่งประเทศไทย (กนอ.) จากการร่วมลงทุนกับเอกชนช่วงที่ 1 และช่วงที่ 2 รวมเท่ากับมูลค่าปัจจุบันสุทธิประมาณ 6,721 ล้านบาท (อัตราคิดลดร้อยละ 6.48)

2. เห็นชอบผลการเจรจาต่อรองกับผู้ยื่นข้อเสนอตามที่เสนอ และให้คณะกรรมการคัดเลือกฯ เจรจาร่างสัญญาร่วมลงทุนกับผู้ยื่นข้อเสนอ และเสนอผลการคัดเลือกเอกชน ผลการเจรจา และร่างสัญญาร่วมลงทุนเสนอต่อคณะรัฐมนตรีต่อไป

**สาระสำคัญของเรื่อง**

**1. คณะกรรมการนโยบายเขตพัฒนาพิเศษภาคตะวันออก (กพอ.) ได้มีการประชุม ครั้งที่ 5/2562 เมื่อวันที่ 27 พฤษภาคม 2562** เวลา 15.00 – 16.30 น. ณ ตึกภักดีบดินทร์ ทำเนียบรัฐบาล โดยมีนายกรัฐมนตรีเป็นประธาน ได้เห็นชอบการเปลี่ยนแปลงหลักการของโครงการฯ ผลการเจรจาและผลการดำเนินการของคณะกรรมการคัดเลือกฯ ที่ดำเนินการตามมติคณะรัฐมนตรี วันที่ 21 พฤษภาคม 2562 แล้ว โดยมีสาระสำคัญ ดังนี้

**1.1 คณะกรรมการคัดเลือกฯ พิจารณาความเห็น**ของสำนักงบประมาณ กระทรวงการคลัง และข้อสังเกตของสำนักงานสภาพัฒนาการเศรษฐกิจและสังคมแห่งชาติ ตามมติคณะรัฐมนตรี วันที่ 21 พฤษภาคม 2562 และประกอบการดำเนินการ ดังนี้

**1) คณะกรรมการคัดเลือกฯ ได้ดำเนินการเจรจาต่อรองกับผู้ยื่นข้อเสนอ** อีก 3 ครั้ง (วันที่ 22 24 และ 27 พฤษภาคม) รวมทั้งสิ้น 9 ครั้ง เป็นการประชุมคณะกรรมการคัดเลือกฯ จำนวน 8 ครั้ง และการประชุมคณะทำงานย่อยที่คณะกรรมการคัดเลือกฯ มอบหมาย จำนวน 1 ครั้ง โดยผลการเจรจาต่อรองกับผู้ยื่นข้อเสนอจนถึงที่สุดแล้ว ผู้ยื่นข้อเสนอขอรับเงินร่วมลงทุนของรัฐ จำนวน 1,010 ล้านบาทต่อปี และจ่ายค่าสิทธิการร่วมลงทุน จำนวน 300 ล้านบาทต่อปี คิดเป็นจำนวนเงินร่วมลงทุนสุทธิ เป็นระยะเวลา 30 ปี รวมเป็นเงิน 21,300 ล้านบาท ซึ่งผลการเจรจาเป็นไปตามที่ กพอ. มีมติเห็นชอบในการประชุมครั้งที่ 3/2562 เมื่อวันที่ 23 เมษายน 2562 และคณะรัฐมนตรีมีมติรับทราบ เมื่อวันที่ 21 พฤษภาคม 2562

**2) ผลการเจรจาต่อรองข้างต้นส่งผลให้ กนอ. สามารถลดรายจ่ายลงได้เป็น จำนวนเงินสุทธิ 24,180 ล้านบาท** โดยผู้ยื่นข้อเสนอเริ่มต้นให้ กนอ. จ่ายเงินร่วมลงทุนของรัฐสุทธิ 1,516 ล้านบาทต่อปี เป็นระยะเวลา 30 ปี รวมเป็นเงินที่ กนอ. ต้องชำระสุทธิ 45,480 ล้านบาท

**3) ผลการเจรจาต่อรองกับผู้ยื่นข้อเสนอที่ได้เจรจาจนถึงที่สุดแล้ว ผู้ยื่นข้อเสนอได้ขอรับเงินร่วมลงทุนสุทธิจำนวน 710 ล้านบาทต่อปี** ซึ่งยังสูงกว่าเงินร่วมลงทุนสุทธิที่ ครม. ให้ความเห็นชอบ เมื่อวันที่ 30 ตุลาคม 2561 โดยมีสาเหตุมาจาก

(1) สมมติฐานอัตราคิดลดที่ร้อยละ 2.5 เป็นอัตราต้นทุนทางการเงินของรัฐ ซึ่งใช้เป็นสมมติฐานเบื้องต้น (Reference Price) ในการกำหนดจำนวนเงินร่วมลงทุนของรัฐในแต่ละปีในการเริ่มเจรจากับเอกชน ซึ่งอัตราดังกล่าวไม่สะท้อนถึงข้อเท็จจริงในส่วนของต้นทุนทางการเงินของเอกชนจากการที่เอกชนเป็นผู้จัดหาเงินเพื่อมาลงทุน

(2) ในกรณีดังกล่าวที่ปรึกษาทางการเงินได้สรุปว่าต้นทุนในการระดมทุนของภาคเอกชนในธุรกิจที่ใกล้เคียงกับโครงการนี้ อยู่ที่ประมาณร้อยละ 5-6 ซึ่งคณะกรรมการคัดเลือกฯ   
ได้เจรจาต่อรองอัตราคิดลดดังกล่าวลงเหลือร้อยละ 4.69

ทั้งนี้ ผลจากการปรับปรุงหลักการของโครงการฯ สามารถสรุปได้ ดังนี้

| **ลำดับ** | **หลักการโครงการ** | **ครม. มีมติเห็นชอบ**  **(30 ต.ค. 61)** | **ครม. มีมติรับทราบ**  **(21 พ.ค. 62)** | **กพอ. มีมติรับทราบผลการเจรจากับ ผู้ยื่นข้อเสนออีกครั้ง**  **(27 พ.ค. 62)** |
| --- | --- | --- | --- | --- |
|  | จำนวนเงินร่วมลงทุนของรัฐ (ล้านบาทต่อปี) | 616.36 | 1,020 | 1,010 |
|  | ค่าสิทธิการร่วมลงทุน (ล้านบาทต่อปี) | 100 | 300 | 300 |
|  | จำนวนเงินร่วมลงทุนสุทธิ (ล้านบาทต่อปี) | 516.36 | 720 | 710 |
|  | ระยะเวลาร่วมลงทุน (ปี) | 30 | 30 | 30 |
|  | อัตราคิดลดเงินร่วมลงทุนของรัฐ (ร้อยละ) | 2.50 | 4.80 | 4.69 |
|  | อัตราผลตอบแทนทางการเงิน (FIRR) ของ กนอ. (ร้อยละ) | 11.80 | 9.14 | 9.21 |
|  | มูลค่าปัจจุบันของผลประโยชน์สุทธิของโครงการ (NPV) ของ กนอ. จากการร่วมลงทุนกับเอกชน ช่วงที่ 1 ณ อัตราคิดลดร้อยละ 6.48 | 2,729 | 24 | 139 |
|  | มูลค่าปัจจุบันของผลประโยชน์สุทธิของโครงการ (NPV) ของ กนอ. จากการร่วมลงทุนกับเอกชน ช่วงที่ 2 ณ อัตราคิดลดร้อยละ 6.48 | 6,582 | 6,582 | 6,582 |
|  | มูลค่าปัจจุบันของผลประโยชน์สุทธิของโครงการ (NPV) ของ กนอ. จากการร่วมลงทุนกับเอกชน ช่วงที่ 1 และช่วงที่ 2 ณ อัตราคิดลดร้อยละ 6.48 (ล้านบาท) | 9,311 | 6,606 | 6,721 |
|  | อัตราผลตอบแทนทางการเงิน (FIRR) ของ เอกชน (ร้อยละ) | 10.06 | 10.75 | 10.73 |
|  | มูลค่าปัจจุบันของผลประโยชน์สุทธิของโครงการ (NPV) ของ เอกชน ณ อัตราคิดลดร้อยละ 7.47 (ล้านบาท) | 12,981 | 14,371 | 14,298 |

**1.2 ความเห็นและมติที่ประชุม กพอ. ครั้งที่ 5/2562 ดังนี้**

**1) ความเห็นที่ประชุม**

(1) ให้นำผลการเจรจาและผลการดำเนินการของคณะกรรมการ  
คัดเลือกฯ ที่ดำเนินการตามมติคณะรัฐมนตรี วันที่ 21 พฤษภาคม 2562 เสนอคณะรัฐมนตรีอีกครั้งหนึ่ง

(2) ขอให้คณะกรรมการคัดเลือกฯ ปรับความเห็นที่เสนอต่อคณะรัฐมนตรีในการขอปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1 ที่ สกพอ. เสนอต่อคณะรัฐมนตรี เมื่อวันที่ 21 พฤษภาคม 2562 ให้สอดคล้องกับความเห็นที่ประชุมในวันนี้ โดยเฉพาะข้อสังเกตของสำนักงานสภาพัฒนาการเศรษฐกิจและสังคมแห่งชาติ และความเห็นสำนักงบประมาณเพื่อให้สอดคล้องกับข้อเท็จจริง

(3) นายปรีดี ดาวฉาย ประธานสมาคมธนาคารไทย และนายกลินท์   
สารสิน ประธานกรรมการสภาหอการค้าแห่งประเทศไทย กรรมการ มีหนังสือลงวันที่ 27 พฤษภาคม 2562   
ถึงประธาน กพอ. ขอไม่ร่วมลงมติเกี่ยวกับโครงการฯ เนื่องจากมีการปฏิบัติงานอันอาจก่อให้เกิดผลประโยชน์ทับซ้อน (Conflict of Interest)

**2) มติที่ประชุม**

(1) รับทราบผลการเจรจาต่อรองกับผู้ยื่นข้อเสนออีกครั้งหนึ่ง ตามมติคณะรัฐมนตรีวันที่ 21 พฤษภาคม 2562 ของคณะกรรมการคัดเลือกฯ ตามที่เสนอ

(2) ให้นำเสนอผลการเจรจาและผลการดำเนินการของคณะกรรมการ คัดเลือกฯ ที่ดำเนินการตามมติคณะรัฐมนตรี วันที่ 21 พฤษภาคม 2562 ต่อคณะรัฐมนตรีเพื่อขออนุมัติปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1 ต่อไป

**2. การประชุมชี้แจงข้อมูลการขอปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1 ร่วมกับหน่วยงานที่เกี่ยวข้อง**

สกพอ. ในฐานะหน่วยงานหลักรับผิดชอบโครงการฯ ร่วมกับ กนอ. ได้จัดให้มีการประชุมชี้แจงข้อมูลการขอปรับปรุงหลักการของโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1 ร่วมกับ ผู้แทนกระทรวงการคลัง ผู้แทนสำนักงบประมาณ และผู้แทนสำนักงานสภาพัฒนาการเศรษฐกิจและสังคมแห่งชาติ เมื่อวันที่ 6 มิถุนายน 2562 เวลา 9.30 - 12.00 น. ณ ห้องประชุมใหญ่ EEC ชั้น 3 อาคาร กสท. โทรคมนาคม บางรัก โดยมีเลขาธิการ สกพอ. เป็นประธาน เพื่อชี้แจงข้อเท็จจริงและหลักการโครงการฯ ให้เข้าใจตรงกันในทุกประเด็น โดยที่ประชุมทุกฝ่ายรับทราบและเห็นชอบคำชี้แจงโดยไม่มีความเห็นเพิ่มเติม

**16. เรื่อง การลดหย่อนค่าธรรมเนียมในการจดทะเบียนสิทธิและนิติกรรมตามภารกิจของสถาบันบริหารจัดการธนาคารที่ดิน (องค์การมหาชน)**

คณะรัฐมนตรีมีมติเห็นชอบตามที่สถาบันบริหารจัดการธนาคารที่ดิน (องค์การมหาชน) (บจธ.) เสนอให้ บจธ. และคู่สัญญาได้รับการลดหย่อนค่าธรรมเนียมในการจดทะเบียนสิทธิและนิติกรรมตามภารกิจของ บจธ. กรณีการโอนและการจำนองอสังหาริมทรัพย์ ตามอัตราค่าเรียกเก็บค่าธรรมเนียมการจดทะเบียนสิทธิและนิติกรรมตามกฎกระทรวง ฉบับที่ 47 (พ.ศ. 2541) ออกตามความในพระราชบัญญัติให้ใช้ประมวลกฎหมายที่ดิน พ.ศ. 2497 ในอัตราร้อยละ 2 และร้อยละ 1 ให้เหลือในอัตราร้อยละ 0.01 ตามที่ระบุไว้ในร่างประกาศกระทรวงมหาดไทย เรื่อง หลักเกณฑ์การลดหย่อนค่าธรรมเนียมการจดทะเบียนสิทธิและนิติกรรมเป็นพิเศษ ตามประมวลกฎหมายที่ดิน สำหรับกรณีการโอนและการจำนองอสังหาริมทรัพย์ในภารกิจของสถาบันบริหารจัดการธนาคารที่ดิน (องค์การมหาชน) ตามหลักเกณฑ์ที่คณะรัฐมนตรีกำหนด

|  |
| --- |
| **ต่างประเทศ** |

**17.  เรื่อง  การปรับกฎเฉพาะรายสินค้าจากพิกัดศุลกากรระบบฮาร์โมไนซ์ ฉบับปี 2012 เป็นฉบับปี 2017 ภายใต้ความตกลงการค้าสินค้าอาเซียน – สาธารณรัฐเกาหลี**

                   คณะรัฐมนตรีมีมติเห็นชอบการปรับกฎเฉพาะรายสินค้า (Product Specific Rules : PSRs) จากพิกัดศุลกากรระบบฮาร์โมไนซ์ ฉบับปี 2012 (HS 2012) เป็นฉบับปี 2017 (HS 2017) ภายใต้ความตกลงการค้าสินค้าอาเซียน – สาธารณรัฐเกาหลี (ASEAN – Korea Trade in Goods Agreement : AKTIGA) เพื่อหน่วยงานที่เกี่ยวข้องจะได้ดำเนินการให้บัญชี PSRs ในพิกัดศุลกากร HS 2017 ภายใต้ความตกลง AKTIGA มีผลบังคับใช้ภายในประเทศต่อไป ตามที่กระทรวงพาณิชย์ เสนอ

**สาระสำคัญของเรื่อง**

                   พิกัดศุลกากรระบบฮาร์โมไนซ์ได้มีการปรับเปลี่ยนจากระบบ HS 2012 เป็นระบบ HS 2017 โดยเป็นการปรับโอนพิกัดศุลกากรระบบฮาร์โมไนซ์ทุก ๆ 5 ปี ขององค์การศุลกากรโลก (WCO) ส่งผลให้ต้องมีการปรับกฎเฉพาะรายสินค้า (Product Specific Rules : PSRs) จากพิกัดศุลกากรระบบ HS 2012 เป็นระบบ HS 2017 ภายใต้ความตกลงการค้าสินค้าอาเซียน – สาธารณรัฐเกาหลี (AKTIGA) จำนวน 575 รายการ สามารถแบ่งลักษณะการปรับเป็น 3 กลุ่ม ได้แก่ (1) สินค้าที่ไม่มีการเปลี่ยนพิกัดศุลกากรและเกณฑ์ถิ่นกำเนิดสินค้า จำนวน 515 รายการ (2) สินค้าที่มีการเปลี่ยนพิกัดศุลกากรแต่ไม่เปลี่ยนเกณฑ์ถิ่นกำเนิดสินค้า จำนวน 56 รายการ และ (3) สินค้าที่มีการเปลี่ยนพิกัดศุลกากรและเกณฑ์ถิ่นกำเนิดสินค้า มีจำนวน 4 รายการ โดยการปรับดังกล่าวไม่ได้มีการเปลี่ยนพันธกรณีที่ไทยผูกพันไว้เดิมในด้านการลดหรือยกเลิกภาษี และไม่ส่งผลกระทบต่อการใช้สิทธิประโยชน์ภายใต้ความตกลง AKFTA ของผู้ประกอบการไทย ทั้งนี้ คณะกรรมการดำเนินงานความตกลงการค้าเสรีอาเซียน – สาธารณรัฐเกาหลี ได้ให้ความเห็นชอบการปรับโอนพิกัดศุลกากรดังกล่าวแล้ว โดยเป็นการดำเนินการตามพิธีสารฉบับที่สอง เพื่อแก้ไขความตกลง AKFTA ที่มีผลบังคับใช้ตั้งแต่วันที่ 11 กรกฎาคม 2555 ที่กำหนดให้ที่ประชุมคณะกรรมการดำเนินงานฯ มีอำนาจหน้าที่ในการดำเนินการให้การรับรองการปรับแก้ไข บัญชีแนบท้ายของภาคผนวก 3 และเอกสารแนบต่าง ๆ ที่เกี่ยวข้องของความตกลงฯ

**18.  เรื่อง  ร่างบันทึกความเข้าใจระหว่างกรมป่าไม้และศูนย์วิจัยวิทยาศาสตร์การเกษตรนานาชาติแห่งประเทศญี่ปุ่น (Japan International Research Center for Agricultural Science : JIRCAS) และร่างแผนปฏิบัติงานวนวัฒนวิธีที่มีศักยภาพเพื่อส่งเสริมการปลูกสวนป่าสัก (Work Plan Efficient silvicultural practices for promoting teak plantation)**

                   คณะรัฐมนตรีมีมติเห็นชอบร่างบันทึกความเข้าใจระหว่างกรมป่าไม้และศูนย์วิจัยวิทยาศาสตร์การเกษตรนานาชาติแห่งประเทศญี่ปุ่น (Japan International Research Center for Agricultural Science : JIRCAS) (ร่างบันทึกความเข้าใจฯ)  และร่างแผนปฏิบัติงานวนวัฒนวิธี ที่มีศักยภาพเพื่อส่งเสริมการปลูกสวนป่าสัก (Work Plan Efficient silvicultural practices for promoting teak plantation) (ร่างแผนปฏิบัติงานฯ) รวมทั้งอนุมัติให้อธิบดีกรมป่าไม้ หรือผู้แทนที่ได้รับมอบหมาย เป็นผู้ลงนามในบันทึกความเข้าใจฯ และแผนปฏิบัติงานฯ ทั้งนี้ หากมีความจำเป็นต้องแก้ไขปรับปรุงถ้อยคำในบันทึกความเข้าใจฯ และแผนปฏิบัติงานฯ ในส่วนที่ไม่ใช่สาระสำคัญและไม่ขัดต่อผลประโยชน์ของประเทศไทย รวมถึงการจัดทำแผนปฏิบัติงานฯ ในครั้งต่อไป ให้กระทรวงทรัพยากรธรรมชาติและสิ่งแวดล้อม โดยกรมป่าไม้สามารถดำเนินการได้โดยไม่ต้องเสนอคณะรัฐมนตรีเพื่อพิจารณาอีกครั้งตามที่กระทรวงทรัพยากรธรรมชาติและสิ่งแวดล้อมเสนอ พร้อมทั้งให้กระทรวงทรัพยากรธรรมชาติและสิ่งแวดล้อม รับความเห็นของกระทรวงสาธารณสุข สำนักงานงบประมาณ และสำนักงานอัยการสูงสุดไปประกอบการพิจารณาดำเนินการด้วย

**สาระสำคัญ**

**ร่างบันทึกความเข้าใจฯ** มีสาระสำคัญเป็นการส่งเสริมและประสานความร่วมมือระหว่างกันในการส่งเสริมความก้าวหน้าของการพัฒนาเทคโนโลยีด้านการป่าไม้ โดยเฉพาะการปลูกสวนป่าสักในประเทศไทย โดยมีการกำหนดหลักการในเรื่องต่าง ๆ เช่น ลักษณะของความร่วมมือ แผนการทำงาน ผลลัพธ์ การเผยแพร่ สิทธิ์ในทรัพย์สินทางปัญญา เป็นต้น

**ร่างแผนปฏิบัติงานฯ** เป็นเอกสารระบุรายละเอียดการดำเนินโครงการ มีสาระสำคัญเป็นการกำหนดรายละเอียดของการดำเนินโครงการวิจัยวนวัฒนวิธีที่มีศักยภาพเพื่อส่งเสริมการปลูกสวนป่าสัก ซึ่งเป็นการดำเนินการเพื่อให้เป็นไปตามที่กำหนดไว้ในร่างบันทึกความเข้าใจฯ ซึ่งร่างแผนปฏิบัติงานฯ ประกอบด้วยหัวข้อการวิจัย 2 หัวข้อ ได้แก่ (1) วนวัฒนวิธีเพื่อส่งเสริมและวิธีตรวจสอบเพื่อให้ได้ข้อมูลผลผลิตของสวนป่าสัก คือ การปรับปรุงวิธีการตรวจสอบปริมาตรของไม้สักให้มีความถูกต้อง (ตรวจสอบความหนาและความสูงของไม้สัก) เพื่อประเมินมูลค่าได้อย่างถูกต้องก่อนนำไปจำหน่าย และ (2) การปรับปรุงประสิทธิภาพในการปลูกสวนป่าเพื่อเพิ่มผลผลิตของสวนป่าสัก คือ การปรับปรุงพัฒนาพันธุ์ดีของไม้สักให้เหมาะสมกับการปลูกในพื้นที่ต่าง ๆ เพื่อเพิ่มอัตราการเติบโตและปรับปรุงคุณภาพของต้นไม้ให้ได้ผลผลิตที่สามารถสร้างมูลค่าได้

                   สำหรับประโยชน์ต่อประเทศไทยที่เกิดขึ้นจากการจัดทำบันทึกความเข้าใจฯ มีดังนี้ (1) การศึกษาวิจัยด้านป่าไม้ของประเทศไทยได้รับการพัฒนาเพิ่มมากขึ้นจากองค์ความรู้และเทคโนโลยีที่ทันสมัยของประเทศญี่ปุ่น เติมเต็มในการวิจัยสาขาที่นักวิจัยไทยยังขาดความรู้ ความเชี่ยวชาญหรือประสบการณ์ โดยเฉพาะสาขาที่เป็นวิทยาการที่ทันสมัย (2) ผลงานวิจัยยกระดับเป็นระดับนานาชาติ เพิ่มช่องทางการเผยแพร่ผลงานไปสู่ระดับนานาชาติ เช่น การตีพิมพ์ในวารสารนานาชาติเกิดผลงานที่ตีพิมพ์เผยแพร่ในวารสารนานาชาติ และ (3)ความร่วมมือทางวิชาการเป็นแนวทางหนึ่งในการประสานความสัมพันธ์อันดีกับประเทศญี่ปุ่น ซึ่งในด้านป่าไม้ได้มีการประสานความร่วมมือกันมาตั้งแต่อดีต เมื่อองค์การความร่วมมือระหว่างประเทศแห่งญี่ปุ่น (Japan International Cooperation Agency: JICA) ได้เข้ามาให้การสนับสนุนการศึกษาวิจัยและการจัดการสวนป่าในประเทศไทย

                   ในส่วนประโยชน์ที่ได้รับจากโครงการวนวัฒนวิธีที่มีศักยภาพเพื่อส่งเสริมการปลูกสวนป่าสัก คือ (1) เกษตรกรผู้ปลูกป่าสามารถนำผลการวิจัยของโครงการไปใช้เป็นแนวทางในการปลูกและจัดการสวนป่าสักเพื่อส่งเสริมผลผลิตของสวนป่าและวางแผนการจัดการสวนป่าอย่างมีประสิทธิภาพ และ (2) เทคนิคการประเมินกำลังผลิตของสวนป่าจะช่วยในการวางแผนการจัดการสวนป่า การจำหน่ายผลผลิตในเวลาที่เหมาะสมซึ่งจะเป็นประโยชน์ต่อเจ้าของสวนป่าให้สามารถจัดการสวนป่าให้เกิดประโยชน์สูงสุดและการประมาณความสามารถในการเก็บกักคาร์บอนของสวนป่าสักโดยใช้วิธีการอย่างง่ายทำให้มีข้อมูลสำหรับการซื้อขายคาร์บอนเครดิตต่อไปในอนาคต

**19.  เรื่อง  การเข้าร่วมเป็นสมาชิก The Asia Protected Areas Partnership (APAP)**

                   คณะรัฐมนตรีมีมติเห็นชอบให้กระทรวงทรัพยากรธรรมชาติและสิ่งแวดล้อม โดยกรมอุทยานแห่งชาติ สัตว์ป่า และพันธุ์พืช เข้าร่วมเป็นสมาชิก The Asia Protected Areas Partnership (APAP) (เป็นเครือข่ายหน่วยงานภาครัฐที่เกี่ยวข้องกับการดูแลพื้นที่คุ้มครองในภูมิภาคเอเชีย) ตามที่กระทรวงทรัพยากรธรรมชาติและสิ่งแวดล้อม เสนอ

**สาระสำคัญของเรื่อง**

                    The Asia Protected Areas Partnership (APAP) เป็นเครือข่ายหน่วยงานภาครัฐที่ดูแลพื้นที่คุ้มครอง (เช่น อุทยานแห่งชาติ เขตอนุรักษ์ต่าง ๆ ) และหน่วยงานอื่น ๆ ในภูมิภาคเอเชีย โดย APAP เป็นข้อริเริ่มภาคสมัครใจแบบไม่เป็นทางการมีจุดมุ่งหมายเพื่อทำให้พื้นที่คุ้มครองมีการอนุรักษ์ที่ดีขึ้น มีสมาชิกเป็นหน่วยงานภาครัฐ 17 หน่วยงาน จาก 14 ประเทศ เป็นประเทศสมาชิกอาเซียน จำนวน 4 ประเทศ คือ ราชอาณาจักรกัมพูชา มาเลเซีย สาธารณรัฐแห่งสหภาพเมียนมา และสาธารณรัฐสังคมนิยมเวียดนาม ซึ่งการเข้าร่วมเป็นสมาชิก APAP ทำได้โดยการยื่นแบบตอบรับเข้าร่วมเป็นสมาชิก และจะมีผลเป็นสมาชิก APAP ได้ทันทีเมื่อยื่นคำร้องขออย่างเป็นทางการไปยังสำนักงานเลขาธิการ APAP แล้ว โดยไม่มีค่าใช้จ่ายและ APAP จะไม่เรียกเก็บค่าธรรมเนียมสมาชิก ซึ่งสามารถถอนตัวจากการเป็นสมาชิกเมื่อใดก็ได้โดยขอให้มีการแจ้งล่วงหน้า

                   วัตถุประสงค์ของ APAP คือ 1) ส่งเสริมแนวทางปฏิบัติที่ดีและนวัตกรรมสำหรับพื้นที่คุ้มครองผ่านการแลกเปลี่ยนความรู้และการเสริมสร้างศักยภาพ 2) ส่งเสริมความร่วมมือข้ามพรมแดนและในระดับภูมิภาคเพื่อทำให้การอนุรักษ์พื้นที่คุ้มครองมีประสิทธิภาพมากขึ้น และ 3) เพิ่มความตระหนักรู้ต่อคุณค่าของพื้นที่คุ้มครองทั้งในและนอกภูมิภาคเอเชีย

                   สำหรับประโยชน์ของการเข้าร่วมเป็นสมาชิก APAP มีดังนี้

                   1)  เป็นการส่งเสริมภาพลักษณ์ที่ดีด้านการอนุรักษ์ของประเทศไทยในระดับนานาชาติ ในการสร้างความเข้มแข็ง ความร่วมมือ และการพัฒนาแนวทางการบริหารจัดการพื้นที่คุ้มครองร่วมกันกับประเทศสมาชิกในระดับภูมิภาคเอเชีย

                   2) เป็นการสร้างโอกาสให้ประเทศไทยได้แลกเปลี่ยนประสบการณ์ พัฒนาองค์ความรู้ และส่งเสริมแนวทางการบริหารจัดการพื้นที่คุ้มครองที่มีประสิทธิภาพร่วมกันกับประเทศสมาชิกในระดับภูมิภาคเอเชีย อีกทั้งเป็นการสร้างพันธมิตรและเครือข่ายด้านการบริหารจัดการพื้นที่อนุรักษ์ในระดับนานาชาติ

                   3) การเข้าถึงองค์ความรู้และแนวปฏิบัติที่เป็นเลิศในการบริหารจัดการพื้นที่คุ้มครองที่เป็นมาตรฐานสากล ซึ่งสามารถนำมาปรับใช้กับการบริหารจัดการพื้นที่คุ้มครองของประเทศไทยให้มีประสิทธิภาพมากยิ่งขึ้น

                   4) การพัฒนาศักยภาพของบุคลากรด้านการจัดการพื้นที่คุ้มครองของประเทศไทย

                   5) การสร้างเครือข่ายความร่วมมือระหว่างประเทศในระดับภูมิภาค โดยเฉพาะอย่างยิ่งการพัฒนากรอบความร่วมมือข้ามพรมแดนระหว่างพื้นที่คุ้มครองของไทยซึ่งมีอาณาเขตติดกับประเทศเพื่อนบ้าน

**20.  เรื่อง  การประชุมระดับรัฐมนตรีท่องเที่ยวยุทธศาสตร์ความร่วมมือทางเศรษฐกิจอิรวดี – เจ้าพระยา –**

**แม่โขง ครั้งที่ 4 และร่างแถลงการณ์ร่วมการประชุมระดับรัฐมนตรีท่องเที่ยวยุทธศาสตร์ความร่วมมือทางเศรษฐกิจอิรวดี – เจ้าพระยา – แม่โขง ครั้งที่ 4**

                   คณะรัฐมนตรีมีมติเห็นชอบร่างแถลงการณ์ร่วมการประชุมระดับรัฐมนตรีท่องเที่ยวยุทธศาสตร์ความร่วมมือทางเศรษฐกิจอิรวดี – เจ้าพระยา – แม่โขง ครั้งที่ 4 (Draft Joint Statement of the 4th ACMECS Tourism Ministerial Meeting) ทั้งนี้ หากมีความจำเป็นต้องแก้ไขปรับปรุงในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้เห็นชอบไว้ก่อนมีการรับรองให้กระทรวงการท่องเที่ยวและกีฬา สามารถดำเนินการได้โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของคณะรัฐมนตรี เมื่อวันที่ 30 มิถุนายน 2558 (เรื่องการจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย รวมทั้งให้ปลัดกระทรวงการท่องเที่ยวและกีฬา (นายโชติ ตราชู) ซึ่งได้รับมอบหมายจากรองนายกรัฐมนตรี (นายสมคิด จาตุศรีพิทักษ์) รักษาราชการแทนรัฐมนตรีว่าการกระทรวงการท่องเที่ยวและกีฬาในฐานะรัฐมนตรีท่องเที่ยว ACMECS ของไทย ร่วมรับรองร่างแถลงการณ์ร่วมฯ โดยไม่มีการลงนาม ในการประชุมรัฐมนตรีท่องเที่ยว ACMECS ครั้งที่ 4 ณ จังหวัดเชียงราย ตามที่กระทรวงการท่องเที่ยวและกีฬา เสนอ

**สาระสำคัญของร่างแถลงการณ์ร่วมฯ** เกี่ยวข้องกับการดำเนินงานภายใต้แผนงานความร่วมมือทางเศรษฐกิจด้านการท่องเที่ยวอิรวดี – เจ้าพระยา – แม่โขง ปี พ.ศ. 2562 – 2565 ในประเด็นต่าง ๆ เช่น (1) รับทราบสรุปผลการประชุมผู้นำยุทธศาสตร์ความร่วมมือทางเศรษฐกิจ อิรวดี –เจ้าพระยา – แม่โขง ครั้งที่ 8 โดยผู้นำจาก 5 ประเทศสมาชิก (ไทย เมียนมา ลาว กัมพูชา และเวียดนาม) เกี่ยวกับการรับรองแผนแม่บท ACMECS (พ.ศ. 2562 – 2566) ซึ่งมีวัตถุประสงค์เพื่อการเสริมสร้างความเชื่อมโยงแบบไร้รอยต่อในอนุภูมิภาคการสอดประสานด้านเศรษฐกิจและการพัฒนาภูมิภาคในลักษณะยั่งยืนและมีนวัตกรรม (2) รับทราบจำนวนนักท่องเที่ยวต่างชาติที่เดินทางเข้ามาท่องเที่ยว ACMECS ในปี 2561 จำนวน 78.83 ล้านคน เพิ่มขึ้นร้อยละ 9.36 จากปี 2560 (3) การกำหนดทิศทางการดำเนินความร่วมมือด้านการท่องเที่ยวภายใต้แผนแม่บทการท่องเที่ยว ACMECS ปี พ.ศ. 2562 – 2566 โดยตระหนักถึงแนวคิด “Five countries, One Destination” ซึ่งประเทศ ACMECS จะเสริมสร้างการเชื่อมโยงระหว่างคนต่อคน (people to people) ผ่านการส่งเสริมความเข้าใจและวัฒนธรรมที่แตกต่าง ส่งเสริมการพัฒนาที่ยั่งยืน รวมทั้งการรวมกลุ่มของประเทศในอนุภูมิภาค ทั้งนี้ จะมีการพิจารณาและรับรองร่างแถลงการณ์ร่วมของประชุมฯ (ไม่มีการลงนาม) โดยปลัดกระทรวงการท่องเที่ยวและกีฬา ในวันที่ 13 มิถุนายน 2562 ณ จังหวัดเชียงราย

**21.  เรื่อง  การรับรองแถลงการณ์รัฐมนตรีในการประชุมรัฐมนตรีด้านเทคโนโลยีสารสนเทศและการสื่อสาร (ICT) ภูมิภาคเอเชียและแปซิฟิก ค.ศ. 2019**

                   คณะรัฐมนตรีมีมติเห็นชอบร่างแถลงการณ์รัฐมนตรีว่าด้วยความร่วมมือเพื่อการส่งเสริมอนาคตด้านดิจิทัลของภูมิภาคเอเชียและแปซิฟิก หรือ “Singapore Statement of the Asia-Pacific ICT Ministers on Co-creating a Connected Digital Future in the Asia-Pacific” ฉบับแก้ไขสุดท้าย ทั้งนี้ หากมีความจำเป็นต้องปรับปรุงถ้อยคำหรือแก้ไขร่างแถลงการณ์ดังกล่าวที่ไม่ใช่สาระสำคัญหรือไม่ขัดต่อผลประโยชน์ของประเทศไทย และไม่ขัดกับหลักการที่คณะรัฐมนตรีได้ให้ความเห็นชอบ ให้กระทรวงดิจิทัลเพื่อเศรษฐกิจและสังคมใช้ดุลยพินิจในการดำเนินการได้ โดยนำเสนอคณะรัฐมนตรีเพื่อทราบในภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวด้วย ตามที่กระทรวงดิจิทัลเพื่อเศรษฐกิจและสังคม เสนอ

**สาระสำคัญของเรื่อง**

                   การประชุมรัฐมนตรี ICT ภูมิภาคเอเชียและแปซิฟิก ค.ศ. 2019 จะมีขึ้นระหว่างวันที่ 25 – 26 มิถุนายน 2562 ณ ประเทศสิงคโปร์ และมีกำหนดรับรองแถลงการณ์ดังกล่าวในวันที่ 26 มิถุนายน 2562 โดยสาระสำคัญของร่างแถลงการณ์นี้ จะกล่าวถึงความสำคัญและการส่งเสริมให้มีความร่วมมือระหว่างกันในด้านต่าง ๆ ซึ่งประกอบไปด้วย 5 หัวข้อสำคัญ (5 Priorities) ดังนี้

                   1) การเปลี่ยนแปลงเข้าสู่ยุคดิจิทัล (Digital Transformation) กล่าวถึงนโยบายที่ส่งเสริมการใช้เทคโนโลยีดิจิทัลและการนำเทคโนโลยีดังกล่าวไปใช้ประโยชน์ในทุกภาคส่วนเพื่อให้ประชาชนได้รับประโยชน์จากการใช้เทคโนโลยี

                   2) นวัตกรรมและการสร้างสรรค์ทางดิจิทัล (Digital Innovation and Creativity) กล่าวถึงการสนับสนุนและส่งเสริมการสร้างนวัตกรรม การคิดค้นเทคโนโลยีใหม่ การสนับสนุนธุรกิจรายย่อยทั้งขนาดกลางและขนาดย่อม รวมไปถึงการพัฒนาชุมชนอัจฉริยะ และการพัฒนาเทคโนโลยี 5G

                   3) ชุมชนดิจิทัล (Digital Community) กล่าวถึงการพัฒนาโครงสร้างพื้นฐานเพื่อให้ประชาชนได้เข้าถึงเทคโนโลยีได้แม้ในพื้นที่ห่างไกล ในราคาที่จ่ายได้ เพื่อลดความเหลื่อมล้ำด้านดิจิทัล รวมไปถึงการพัฒนาแอพพลิเคชั่นที่ให้บริการในด้านต่าง ๆ อาทิ การทำธุรกรรมด้านการเงินและธนาคาร

                   4) ความเชื่อมั่นด้านดิจิทัล (Digital Trust) กล่าวถึงการสร้างความเชื่อมั่นในเรื่องความมั่นคงปลอดภัยทางเทคโนโลยี การคุ้มครองข้อมูลส่วนบุคคล การส่งผ่านข้อมูลอย่างเสรี ความปลอดภัยบนโลกออนไลน์ และการจัดการภัยพิบัติ

                   5) ความเชี่ยวชาญด้านดิจิทัลและความร่วมมือในทุกภาคส่วน (Digital Skills and Partnerships) กล่าวถึงการส่งเสริมทักษะด้าน ICT เพื่อรองรับความต้องการบุคลากรด้าน ICT ที่เพิ่มมากขึ้นและความร่วมมือภายในภูมิภาค

**22. เรื่อง ร่างเอกสารผลลัพธ์การประชุมระดับรัฐมนตรี G 20 ด้านการเปลี่ยนผ่านพลังงานและสิ่งแวดล้อมโลกเพื่อการเติบโตอย่างยั่งยืน**

คณะรัฐมนตรีมีมติเห็นชอบต่อร่างเอกสารผลลัพธ์การประชุม G 20 Ministerial Meeting on Energy Transitions and Global Environment for Sustainable Growth ได้แก่ 1 ) แถลงการณ์ G20 Communique (joint Part ) 2) G 20 Communique (Energy Part) 3) G20 Innovation Action Plan และ 4) G 20 Energy Innovation Action Plan และอนุมัติให้รัฐมนตรีว่าการกระทรวงพลังงานหรือผู้แทนที่ได้รับมอบหมายจากรัฐมนตรีว่าการกระทรวงพลังงานให้เป็นหัวหน้าคณะผู้แทนไทยให้การับรองร่างเอกสารผลลัพธ์การประชุมดังกล่าว ทั้งนี้ หากมีความจำเป็นต้องปรับปรุงแก้ไขร่างเอกสารข้างต้นในส่วนที่ไม่ใช่สาระสำคัญหรือไม่ขัดต่อผลประโยชน์ต่อประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณาโดยไม่ต้องนำกลับไปเสนอคณะรัฐมนตรีพิจารณาอีกครั้ง ตามที่กระทรวงพลังงานเสนอ

เนื่องจากผู้แทนจากกระทรวงพลังงานจะเข้าร่วมการประชุม G 20 Ministerial Meeting on Energy Transitions and Global Environment for Sustainable Growth ซึ่งกำหนดจัดขึ้นระหว่างวันที่ 15-16 มิถุนายน 2562 โดยที่ประชุมดังกล่าวจะร่วมกันรับรองแถลงการณ์ (Communique) และเอกสารต่างๆ ที่เกี่ยวข้องกับการประชุมในด้านพลังงาน ดังนี้

1) G20 Communique (Joint Part )

1.1 รับรู้ถึงความสำคัญของการเป็นผู้นำในด้านการเปลี่ยนผ่านพลังงานเพื่อที่จะตระหนักในเรื่อง “3 E + S” (ความมั่งคงทางพลังงาน ประสิทธิภาพทางเศรษฐกิจ และความปลอดภัยด้านสิ่งแวดล้อม) และจัดการกับประเด็นความท้าทายหลักระดับโลกต่างๆ เช่น การเปลี่ยนแปลงสภาพภูมิอากาศ การสูญเสียความหลากหลายทางชีวภาพ การใช้ทรัพยากรที่ไม่ยั่งยืน มลพิษทางน้ำและอากาศ และประเด็นด้านสิ่งแวดล้อมอื่นๆ โดยเน้นย้ำถึงความสำคัญของการส่งเสริมการทำงานร่วมกันเมื่อต้องต่อสู้กับปัญหาที่กล่าวมาข้างต้น เพื่อการเติบโตอย่างยั่งยืนและตอบสนองต่อมิติด้านพลังงานและสิ่งแวดล้อมตามเป้าหมายการพัฒนาที่ยั่งยืน ค.ศ. 2030

1.2. ตระหนักถึงวงจรที่ดีงาม (Virtuous Cycle) และนำการเปลี่ยนแปลงไปสู่อนาคตที่มีความยืดหยุ่นและยั่งยืน ในขณะเดียวกันต้องสร้างความมั่นใจในความมั่นคงด้านพลังงาน การลดการปล่อยก๊าซเรือนกระจก และมลพิษอื่นๆ รวมถึงการปรับปรุงการใช้ทรัพยากรอย่างมีประสิทธิภาพ ควรเน้นการรวบรวมภูมิปัญญาจากทั่วโลก การระดมทุนและการลงทุน และการปรับปรุงสภาพแวดล้อมทางธุรกิจเพื่อส่งเสริมเทคโนโลยีและนวัตกรรมเพื่อสังคม

2) G 20 Communique (Energy Part)

2.1 เน้นย้ำถึงความรับผิดชอบของรัฐมนตรีพลังงาน G 20 ในการเปลี่ยนผ่านด้านพลังงานไปสู่ระบบที่เข้าถึงได้ มีความน่าเชื่อถือ มีความยั่งยืน และลดการปล่อยก๊าซเรือนกระจก โดยการเพิ่มการลงทุนในเทคโนโลยีสะอาด ความร่วมมือในการใช้พลังงานอย่างมีประสิทธิภาพ และการใช้พลังงานหมุนเวียน รวมถึงการออกนโยบาย ความช่วยเหลือด้านการเงิน และการทำให้สภาพแวดล้อมทางธุรกิจเหมาะสมต่อการส่งเสริมและสนับสนุนนวัตกรรมด้านพลังงานเพื่อให้บรรลุวัตถุประสงค์ตามเป้าหมายการพัฒนาที่ยั่งยืน ค.ศ. 2030

2.2. รัฐมนตรีพลังงาน G 20 จะส่งเสริมการใช้แหล่งพลังงานสะอาดต่างๆและอำนวยความสะดวกให้เกิดตลาดพลังงานที่เปิดกว้าง โปร่งใส และแข่งขันได้

3) G20 Innovation Action Plan

3.1 G 20 Innovation Action Plan เป็นแผนปฏิบัติการด้านนวัตกรรมเพื่อนำไปสู่การเปลี่ยนผ่านด้านพลังงาน โดยตะหนักถึงความมั่งคงทางพลังงาน ประสิทธิภาพทางเศรษฐกิจ และความปลอดภัยด้านสิ่งแวดล้อม โดยสมาชิก G 20 จะมีบทบาทสำคัญในการสนับสนุนภาคส่วนธุรกิจในการพัฒนานวัตกรรมและทำให้สภาพแวดล้อมทางธุรกิจดียิ่งขึ้น เพื่อพัฒนาระบบพลังงานที่มีราคาไม่แพง เชื่อถือได้ มีความยั่งยืน และลดการปล่อยก๊าซเรือนกระจก เพื่อให้บรรลุไปยังอนาคตที่สะอาดและยั่งยืนมากยิ่งขึ้น

3.2 แผนปฏิบัติการดังกล่าวจะระบุถึงการดำเนินงานในด้านต่างๆที่สำคัญได้แก่ 1) การรวบรวมแนวคิดจากทั่วโลกเพื่อการส่งเสริมนวัตกรรม 2) การขับเคลื่อนการเงินภาคธุรกิจและการลงทุนเพื่อพัฒนาและปรับใช้นวัตกรรม และ 3) การปรับปรุงสภาพแวดล้อมทางธุรกิจและสนับสนุนกิจกรรมทางธุรกิจเพื่อแพร่ขยายเทคโนโลยีทางนวัตกรรมและโครงสร้างพื้นฐาน

4) G 20 Energy Innovation Action Plan

4.1 G 20 Energy Innovation Action Plan เป็นแผนปฏิบัติการด้านนวัตกรรมทางพลังงานที่มีวัตถุประสงค์เพื่อเสริมสร้างความร่วมมือที่เป็นรูปธรรมในด้านการเปลี่ยนผ่านพลังงานบนพื้นฐานของความสมัครใจของแต่ละประเทศ โดยการพัฒนานวัตกรรมด้านพลังงานที่มีความสะอาด ปลอดภัย และมีประสิทธิภาพมากยิ่งขึ้น

4.2 แผนปฏิบัติการดังกล่าวเน้นย้ำถึงการเสริมสร้างความร่วมมือด้านนวัตกรรมพลังงาน ผ่านการแลกเปลี่ยนแนวปฏิบัติที่เป็นเลิศ การวิจัยร่วมกัน การระบุอุปสรรค การกำกับดูแลหลักเกณฑ์และมาตรฐาน รวมถึงการหารือร่วมกันทั้งในระดับทวิภาคีและพหุภาคี เพื่อการปฏิบัติอย่างเป็นรูปธรรม

|  |
| --- |
| **แต่งตั้ง** |

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงพาณิชย์)**

คณะรัฐมนตรีมีมติอนุมัติตามที่รัฐมนตรีว่าการกระทรวงพาณิชย์เสนอแต่งตั้ง **นายรณรงค์ พูลพิพัฒน์** รองอธิบดีกรมเจรจาการค้าระหว่างประเทศ ให้ดำรงตำแหน่ง ที่ปรึกษาการพาณิชย์ (นักวิชาการพาณิชย์ทรงคุณวุฒิ) สำนักงานปลัดกระทรวง กระทรวงพาณิชย์ ตั้งแต่วันที่ 11 กุมภาพันธ์ 2562 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**24. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่รัฐมนตรีว่าการกระทรวงการต่างประเทศเสนอแต่งตั้ง ข้าราชการ พลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **เรืออากาศโท อรรถยุทธ์ ศรีสมุทร** รองปลัดกระทรวง สำนักงานปลัดกระทรวง ให้ดำรงตำแหน่ง เอกอัครราชทูต สถานเอกอัครราชทูต ณ กรุงปักกิ่ง สาธารณรัฐประชาชนจีน

2. **นายสุนทร ชัยยินดีภูมิ** เอกอัครราชทูต สถานเอกอัครราชทูต ณ กรุงสตอกโฮล์ม ราชอาณาจักรสวีเดน ให้ดำรงตำแหน่ง รองปลัดกระทรวง สำนักงานปลัดกระทรวง

3. **นางสาวอาจารี ศรีรัตนบัลล์** เอกอัครราชทูตประจำกระทรวง สำนักงานปลัดกระทรวง ให้ดำรงตำแหน่ง อธิบดีกรมเอเชียตะวันออก

4. **นายชัยณรงค์ กีรติยุตวงศ์** เอกอัครราชทูต สถานเอกอัครราชทูต ณ กรุงไคโร สาธารณรัฐอาหรับอียิปต์ ให้ดำรงตำแหน่ง เอกอัครราชทูตประจำกระทรวง สำนักงานปลัดกระทรวง

ทั้งนี้ ตั้งแต่วันที่ 1 ตุลาคม 2562 เป็นต้นไป เพื่อทดแทนผู้ที่จะเกษียณอายุราชการ และสับเปลี่ยนหมุนเวียน โดยการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศตามข้อ 1. ได้รับความเห็นชอบจากประเทศผู้รับ

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักเลขาธิการนายกรัฐมนตรีเสนอแต่งตั้ง **นายธีรวุธ กลั่นเลี้ยง** ผู้อำนวยการกองสถานที่ ยานพาหนะ และรักษาความปลอดภัย สำนักเลขาธิการนายกรัฐมนตรี ให้ดำรงตำแหน่ง ที่ปรึกษานายกรัฐมนตรีฝ่ายข้าราชการประจำด้านยุทธศาสตร์และการวางแผน (นักวิเคราะห์นโยบายและแผนทรงคุณวุฒิ) สำนักเลขาธิการนายกรัฐมนตรี สำนักนายกรัฐมนตรี ตั้งแต่วันที่ 1 เมษายน 2562 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**26. เรื่อง การแต่งตั้งกรรมการผู้ทรงคุณวุฒิในคณะกรรมการบริหารศูนย์มานุษยวิทยาสิรินธร (องค์การมหาชน)**

คณะรัฐมนตรีมีมติเห็นชอบตามที่กระทรวงวัฒนธรรมเสนอแต่งตั้ง **นายกัมพล ตติยกวี** เป็นกรรมการผู้ทรงคุณวุฒิในคณะกรรมการบริหารศูนย์มานุษยวิทยาสิรินธร (องค์การมหาชน) ทั้งนี้ ตั้งแต่วันที่ 11 มิถุนายน 2562 เป็นต้นไป

...................................................